text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
8 Pa nthawi imeneyo Solomo+ anauza akulu,+ mitu yonse ya mafuko,+ ndi atsogoleri a makolo+ a ana a Isiraeli, kuti asonkhane+ kwa Mfumu Solomo ku Yerusalemu. Anawauza kuti akatenge likasa la pangano+ la Yehova ku Mzinda wa Davide,+ kutanthauza Ziyoni.+
2 Choncho anthu onse a mu Isiraeli anasonkhana kwa Mfumu Solomo pachikondwerero+ cha m’mwezi wa Etanimu, womwe ndi mwezi wa 7.+
3 Akulu onse a Isiraeli anabwera, ndipo ansembe anayamba kunyamula+ Likasa.+
4 Ansembe ndi Alevi+ ananyamula+ likasa la Yehova, chihema+ chokumanako,+ ndi ziwiya zonse zopatulika zimene zinali m’chihemacho.
5 Mfumu Solomo ndi msonkhano wonse wa Isiraeli, onse amene anabwera atawaitana, anafika pamaso pa Likasa n’kuyamba kupereka nsembe+ zambiri za nkhosa ndi ng’ombe, zomwe sanathe kuziwerenga chifukwa chochuluka.+
6 Kenako ansembe anabweretsa likasa+ la pangano la Yehova kumalo ake,+ kuchipinda chamkati cha nyumbayo, Malo Oyera Koposa, ndipo analiika pansi pa mapiko a akerubi.+
7 Akerubiwo anatambasulira mapiko awo pamwamba pa malo okhala Likasa, moti akerubiwo anatchinga pamwamba pa Likasa ndi mitengo yake yonyamulira.+
8 Koma mitengo yonyamulirayo+ inali yaitali, moti nsonga zake zinkaoneka kuchokera ku Malo Oyera kutsogolo kwa chipinda chamkati, koma sizinali kuoneka kunja. Mitengo yonyamulirayo ikadali pomwepo mpaka lero.+
9 Mu Likasalo munalibe chilichonse kupatulapo miyala iwiri yosema+ imene Mose anaikamo+ ku Horebe. Anaiikamo nthawi imene Yehova anachita pangano+ ndi ana a Isiraeli, pamene anali kutuluka m’dziko la Iguputo.+
10 Tsopano ansembe atatuluka m’malo oyera, mtambo+ unadzaza nyumba ya Yehova.
11 Chifukwa cha mtambowo, ansembewo+ analephera kupitiriza kutumikira,+ popeza ulemerero+ wa Yehova unadzaza nyumba ya Yehovayo.+
12 Pa nthawi imeneyo Solomo anati: “Yehova anati adzakhala mu mdima wandiweyani.+
13 Ine ndakwanitsa kukumangirani nyumba yomwe ndi malo anu okhalamo okwezeka,+ malo okhazikika+ oti mukhalemo mpaka kalekale.”+
14 Kenako mfumu inatembenuka n’kuyang’ana anthuwo. Ndiyeno inayamba kudalitsa+ mpingo wonse wa Isiraeli. Pamenepo n’kuti mpingo wonse wa Isiraeli utaimirira.
15 Mfumuyo inapitiriza kuti: “Adalitsike Yehova+ Mulungu wa Isiraeli, amene analankhula ndi pakamwa pake kwa Davide+ bambo anga, ndipo ndi dzanja lake wakwaniritsa zimene ananena,+ zakuti,
16 ‘Kuchokera tsiku limene ndinatulutsa anthu anga Aisiraeli m’dziko la Iguputo, sindinasankhe+ mzinda m’mafuko onse a Isiraeli woti iwo amangeko nyumba+ ya dzina langa+ kuti likhale kumeneko. Koma ndidzasankha Davide kuti alamulire anthu anga Aisiraeli.’+
17 Ndipo bambo anga Davide, anafuna mumtima mwawo kumanga nyumba ya dzina la Yehova Mulungu wa Isiraeli.+
18 Koma Yehova anauza Davide bambo anga kuti, ‘Popeza unafuna mumtima mwako kumanga nyumba ya dzina langa, unachita bwino chifukwa unafuna mumtima mwako kuchita zimenezi.+
19 Koma iweyo sumanga nyumbayi, m’malomwake mwana wako wamwamuna wotuluka m’chiuno mwako ndi amene adzamange nyumba ya dzina langa.’+
20 Yehova anakwaniritsa mawu amene ananena,+ kuti ineyo ndilowe m’malo mwa Davide bambo anga n’kukhala pampando wachifumu wa Isiraeli,+ monga momwe Yehova ananenera, ndiponso kuti ndimange nyumba ya dzina la Yehova Mulungu wa Isiraeli.+
21 Komanso kuti m’nyumbamo ndisankhemo malo oika Likasa, lomwe muli pangano+ la Yehova limene anapangana ndi makolo athu pamene anali kuwatulutsa m’dziko la Iguputo.”
22 Tsopano Solomo anaimirira kutsogolo kwa guwa lansembe+ la Yehova pamaso pa mpingo wonse wa Isiraeli. Kenako anatambasula manja ake n’kuwakweza kumwamba.+
23 Ndiyeno anayamba kulankhula kuti: “Inu Yehova Mulungu wa Isiraeli,+ palibe Mulungu wina wofanana ndi inu+ kumwambako kapena pansi pano. Atumiki anu+ amene akuyenda pamaso panu ndi mtima wawo wonse,+ inu mumawasungira pangano ndi kukoma mtima kosatha.+
24 Mwakwaniritsa lonjezo limene munalonjeza mtumiki wanu Davide bambo anga. Munalonjeza ndi pakamwa panu ndipo lero mwakwaniritsa ndi dzanja lanu.+
25 Tsopano inu Yehova Mulungu wa Isiraeli, sungani lonjezo limene munalonjeza mtumiki wanu Davide bambo anga lakuti, ‘Anthu a m’banja lako sadzasiya kukhala pamaso panga, pampando wachifumu wa Isiraeli.+ Chofunika n’choti ana ako asamale mayendedwe awo mwa kuyenda pamaso panga monga momwe iwe wayendera pamaso panga.’
26 Tsopano inu Mulungu wa Isiraeli, lonjezo lanu+ limene munalonjeza mtumiki wanu Davide bambo anga, likwaniritsidwe chonde.
27 “Koma kodi Mulungu angakhaledi padziko lapansi?+ Taonani! Kumwamba,+ ngakhale kumwambamwamba,+ simungakwaneko.+ Kuli bwanji nyumba+ imene ndamangayi?
28 Mutembenukire ku pemphero+ la mtumiki wanu ndi pempho lake lopempha chifundo,+ inu Yehova Mulungu wanga. Mverani kulira kwanga kochonderera ndi pemphero limene ine mtumiki wanu ndikupemphera pamaso panu lero.+
29 Maso anu akhale akuyang’ana+ nyumba ino usiku ndi usana. Akhale akuyang’ana malo amene munanena kuti, ‘Dzina langa lidzakhala kumeneko,’+ kuti mumvere pemphero limene mtumiki wanu akupemphera atayang’ana kumalo ano.+
30 Mumve pemphero lopempha chifundo+ la mtumiki wanu ndi la anthu anu Aisiraeli, limene angapemphere atayang’ana malo ano. Inuyo mumve muli kumalo anu okhala, kumwamba,+ ndipo mumve n’kukhululuka.+
31 “Munthu akachimwira mnzake,+ wochimwiridwayo n’kulumbiritsa+ wochimwayo pofuna kutsimikiza kuti sanachimwedi, ndiyeno wochimwayo akabwera patsogolo pa guwa lansembe m’nyumba ino chifukwa cha zimene analumbira,
32 inu mumve muli kumwamba ndipo muchitepo kanthu mwa kusonyeza amene ali wolakwa pom’bwezera mogwirizana ndi njira yake,+ ndi kusonyeza amene ali wolungama+ pom’patsa mphoto mogwirizana ndi chilungamo chake.+
33 “Anthu anu Aisiraeli akagonja kwa adani+ awo chifukwa choti anali kukuchimwirani,+ ndiyeno akabwerera kwa inu+ n’kutamanda dzina lanu+ ndi kupemphera+ ndiponso kupempha kwa inu kuti muwachitire chifundo m’nyumba ino,+
34 inuyo mumve muli kumwamba ndipo mukhululuke tchimo la anthu anu Aisiraeli,+ ndi kuwabwezeretsa+ kudziko limene munapatsa makolo awo.+
35 “Kumwamba kukatsekeka, mvula n’kumakanika kugwa+ chifukwa choti anali kukuchimwirani,+ ndiyeno iwo n’kupemphera atayang’ana malo ano,+ ndi kutamanda dzina lanu ndiponso kusiya tchimo lawo chifukwa choti mwakhala mukuwasautsa,+
36 inuyo mumve muli kumwamba ndipo mukhululuke tchimo la atumiki anu, anthu anu Aisiraeli, popeza mumawaphunzitsa+ njira yabwino yoti ayendemo.+ Mubweretse mvula+ padziko lanu, limene mwapatsa anthu anu monga cholowa.
37 “M’dzikomo mukagwa njala,+ mliri,+ mphepo yotentha yowononga mbewu, matenda ambewu a chuku,+ dzombe,+ mphemvu,+ komanso adani awo akawaukira m’zipata za mizinda yawo, ndiponso kukagwa mliri wamtundu uliwonse, nthenda yamtundu uliwonse,
38 ndiyeno anthuwo akapereka pemphero lililonse,+ pempho lililonse lopempha chifundo+ limene munthu aliyense kapena anthu anu onse Aisiraeli angapemphe,+ chifukwa aliyense wa iwo akudziwa ululu wa mumtima mwake,+ ndipo iwo akatambasula manja awo kuwalozetsa kunyumba ino,+
39 inuyo mumve muli kumwamba,+ malo anu okhala okhazikika+ ndipo mukhululuke+ ndi kuchitapo kanthu.+ Mupatse aliyense malinga ndi njira zake zonse,+ popeza mukudziwa mtima wake+ (popeza inuyo nokha mumadziwa bwino mtima wa ana onse a anthu).+
40 Muchite zimenezi n’cholinga choti iwo akuopeni,+ masiku onse amene angakhale ndi moyo padziko limene munapatsa makolo athu.+
41 “Komanso mlendo+ amene sali mmodzi wa anthu anu Aisiraeli, amene wabwera kuchokera kudziko lakutali chifukwa cha dzina lanu+
42 (popeza adzamva za dzina lanu lalikulu,+ za dzanja lanu lamphamvu+ ndi mkono wanu wotambasuka), ndipo wabwera n’kupemphera atayang’ana nyumba ino,+
43 inuyo mumve muli kumwamba, malo anu okhala okhazikika,+ ndipo muchite mogwirizana ndi zonse zimene mlendoyo wakupemphani.+ Mutero n’cholinga choti anthu a mitundu yonse ya padziko lapansi adziwe dzina lanu,+ kuti akuopeni mofanana ndi mmene anthu anu Aisiraeli amachitira, ndiponso kuti adziwe kuti dzina lanu lili panyumba imene ndamangayi.+
44 “Anthu anu akapita kunkhondo+ kukamenyana ndi adani awo kumene inuyo mwawatumiza,+ ndipo akapemphera+ kwa Yehova atayang’ana kumzinda umene mwasankha+ ndi kunyumba ya dzina lanu imene ndamanga,+
45 inuyo mumve muli kumwamba pemphero lawo ndi pempho lawo lopempha chifundo, ndipo muonetsetse kuti chilungamo chachitika kwa iwo.+
46 “Anthu anu akakuchimwirani+ (popeza palibe munthu amene sachimwa)+ inu n’kuwakwiyira, n’kuwapereka kwa adani, adani awowo n’kuwagwira kupita nawo kudziko la adani, lakutali kapena lapafupi,+
47 ndiyeno iwo n’kuzindikira kulakwa kwawo m’dziko limene anawatengeralo+ n’kulapa,+ ndipo akapempha+ chifundo kwa inu m’dziko la adani awo amene awagwira,+ n’kunena kuti, ‘Tachimwa,+ tachita zolakwa,+ ndiponso tachita zinthu zoipa,’+
48 n’kubwerera kwa inu ndi mtima wawo wonse+ ndi moyo wawo wonse, m’dziko la adani awo amene anawagwira ndiponso akapemphera kwa inu atayang’ana kudziko lawo limene munapatsa makolo awo, kumzinda umene mwasankha ndi nyumba ya dzina lanu imene ndamanga,+
49 inuyo mumve muli kumwamba, malo anu okhala okhazikika.+ Mumve pemphero lawo ndi pempho lawo lopempha chifundo, ndipo muonetsetse kuti chilungamo chachitika kwa iwo.+
50 Mukhululukire+ anthu anu amene anakuchimwirani.+ Muwakhululukirenso chifukwa cha malamulo anu onse amene anaphwanya,+ komanso owagwirawo akamawaona azikhudzidwa mtima+ ndi kuwachitira chisoni,
51 (popeza iwo ndi anthu anu ndi cholowa chanu,+ amene munawatulutsa ku Iguputo,+ kuwachotsa m’ng’anjo yachitsulo).+
52 Maso anu aone pempho lopempha chifundo la mtumiki wanu, ndi pempho lopempha chifundo+ la anthu anu Aisiraeli, mwa kuwamvera zopempha zawo zonse zimene angakupempheni.+
53 Pakuti inuyo munawapatula pakati pa mitundu yonse ya anthu a padziko lapansi+ kuti akhale cholowa chanu, monga momwe munalankhulira kudzera mwa Mose+ mtumiki wanu, pamene munali kutulutsa makolo athu ku Iguputo, inu Yehova Ambuye Wamkulu Koposa.”
54 Tsopano Solomo atangomaliza kupemphera kwa Yehova pemphero lonseli, ndi pempho lopempha chifundo, anaimirira patsogolo pa guwa lansembe la Yehova popeza nthawi yonseyi anali chogwada,+ manja ake atawatambasulira kumwamba.+
55 Anaimirira+ n’kudalitsa+ mpingo wonse wa Isiraeli ndi mawu okweza, akuti:
56 “Adalitsike Yehova+ amene wapatsa anthu ake Aisiraeli malo ampumulo, monga mwa zonse zimene analonjeza.+ Palibe mawu ndi amodzi omwe+ amene sanakwaniritsidwe pa malonjezo ake onse abwino amene analonjeza kudzera mwa Mose mtumiki wake.+
57 Yehova Mulungu wathu akhale nafe+ monga mmene anakhalira ndi makolo athu.+ Asatisiye kapena kutitaya.+
58 Alozetse mtima wathu+ kwa iye kuti tiyende m’njira zake zonse+ ndi kusunga malamulo ake,+ malangizo ake,+ ndi zigamulo zake,+ zimene analamula makolo athu.
59 Mawu angawa amene ndanena popempha chifundo pamaso pa Yehova, azikumbukiridwa+ ndi Yehova Mulungu wathu usana ndi usiku, kuti aonetsetse kuti chilungamo chachitika kwa mtumiki wake ndi anthu ake Aisiraeli, monga momwe kungafunikire tsiku+ ndi tsiku.
60 Atero n’cholinga choti anthu a mitundu yonse ya padziko lapansi adziwe+ kuti Yehova ndi Mulungu woona.+ Palibenso wina.+
61 Mutumikire Yehova Mulungu wathu ndi mtima wathunthu+ mwa kuyenda motsatira malangizo ake ndi kusunga malamulo ake, monga mmene mukuchitira lero.”
62 Mfumuyo ndi Aisiraeli onse amene anali nayo anayamba kupereka nsembe yaikulu pamaso pa Yehova.+
63 Solomo anapereka nsembe zachiyanjano+ zimene anayenera kupereka kwa Yehova. Anapereka ng’ombe 22,000 ndi nkhosa 120,000+ kuti mfumuyo ndi ana onse a Isiraeli atsegulire+ nyumba ya Yehova.
64 Tsiku limenelo, pakati pa bwalo la nyumba ya Yehova+ panayenera kupatulidwa ndi mfumu, chifukwa inafunika kuperekerapo nsembe yopsereza, nsembe yambewu, ndi mafuta a nsembe zachiyanjano. Inatero popeza guwa lansembe lamkuwa+ limene lili pamaso pa Yehova linachepa, ndipo nsembe yopsereza, nsembe yambewu, ndi mafuta+ a nsembe zachiyanjano sizikanakwanapo.
65 Pa nthawi imeneyo Solomo anachita chikondwerero+ pamodzi ndi Aisiraeli onse. Unali mpingo waukulu+ wa anthu amene anachokera kumadera osiyanasiyana, kuyambira polowera ku Hamati+ n’kutsetsereka mpaka kukafika kuchigwa cha Iguputo.+ Anachita chikondwererochi pamaso pa Yehova Mulungu wathu masiku 7, ndi masiku enanso 7.+ Onse pamodzi masiku 14.
66 Pa tsiku la 8 Solomo anauza anthuwo kuti azipita,+ ndipo anthuwo anadalitsa mfumuyo n’kuyamba kupita kwawo. Anapita akusangalala,+ chimwemwe chitadzaza mumtima,+ chifukwa cha zabwino zonse+ zimene Yehova anachitira Davide mtumiki wake ndi anthu ake Aisiraeli.
Patsani ena
Patsani ena
1 Mafumu 8
Baibulo la Dziko Latsopano la Malemba Opatulika
https://www.jw.org/finder?docid=1011452&Book=11&Chapter=8&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D8%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
NKHANI YA PACHIKUTO
Kodi Mungatani Munthu Yemwe Munkamukonda Akamwalira
“Ayi ndithu musalire, Mulungutu ndi amene akudziwa bwino za imfayi.”
Mawuwa anayankhula ndi mayi wina pofuna kutonthoza mnzake dzina lake Bebe, yemwe bambo ake anamwalira pa ngozi ya galimoto.
Bebe ankagwirizana kwambiri ndi bambo ake. Koma anakhumudwa kwambiri chifukwa, kwa iyeyo zinali ngati mnzakeyo akungomutsutsula pabala. Bebe ankangokhalira kunena kuti, “Si zoona kuti pali chabwino chilichonse ndi imfa ya bambo angayi.” Patapita zaka zambiri, Bebe analemba buku lofotokoza mmene bambo ake anafera ndipo zimene ananena m’bukuli zinasonyeza kuti pa nthawiyi anali adakali ndi chisoni.
Zimene zinachitikira Bebe zikusonyeza kuti munthu akhoza kukhala ndi chisoni kwa nthawi yaitali, makamaka ngati womwalirayo ankagwirizana naye kwambiri. Mpake kuti Baibulo limati imfa ndi “mdani womalizira.” (1 Akorinto 15:26) Kunena zoona, imfa imasokoneza zinthu zambiri makamaka ngati sitimayembekezera kuti munthuyo angamwalire. Ndipo imfa ndi yosazolowereka. N’chifukwa chake imfa imathetsa nzeru anthu ambiri omwe aferedwa, moti nthawi zina amakhalabe ndi chisoni kwa nthawi yaitali.
Koma mwina mumadzifunsa kuti: ‘Kodi zimatenga nthawi yaitali bwanji kuti chisoni chithe? Kodi munthu angatani kuti apirire imfa ya munthu amene ankamukonda? Nanga ndingatonthoze bwanji anthu amene ali ndi chisoni? Kodi anthu amene anamwalira angadzakhalenso ndi moyo?’

robotstxt: allowed

filter: keep


text:
Tiziyamikira Kuti Yehova Amatiumba
“Yehova, . . . inu ndinu Wotiumba. Tonsefe ndife ntchito ya manja anu.”—YES. 64:8.
NYIMBO: 89, 26
1. N’chifukwa chiyani tinganene kuti pa nkhani youmba, palibe amene angafanane ndi Yehova?
MU NOVEMBER 2010, mphika wa maluwa wakalekale womwe unaumbidwa ku China ankautsatsa pa mtengo wa madola 70 miliyoni ku London. Izi zikusonyeza kuti oumba mbiya akhoza kupanga chinthu chodula kwambiri pogwiritsa ntchito zinthu wamba monga dongo. Koma pa nkhani youmbayi, palibe amene angafanane ndi Yehova. Pa tsiku la 6 lolenga zinthu, Mulungu “anaumba munthu kuchokera kufumbi [dongo] lapansi.” (Gen. 2:7) Adamu anali wangwiro ndipo ankatha kusonyeza makhalidwe a Mulungu. Mpake kuti munthuyu anali “mwana wa Mulungu.”—Luka 3:38.
2, 3. Kodi tingatsanzire bwanji Aisiraeli a nthawi ya Yesaya, omwe analapa?
2 Koma Adamu anachimwa ndipo mwayi wokhala mwana wa Mulungu unathera pomwepo. Komabe ana ena a Adamu akhala akumvera ulamuliro wa Mulungu ndipo ali ngati “mtambo wa mboni waukulu.” (Aheb. 12:1) Anthu amenewa asonyeza kuti amafuna kuti Yehova akhale Atate awo komanso kuti aziwaumba. Iwo akana kuumbidwa ndi Satana komanso kukhala ana ake. (Yoh. 8:44) Zimenezi zikutikumbutsa mawu amene Yesaya ananena okhudza Aisiraeli omwe analapa. Iye analemba kuti: “Inu Yehova, inu ndinu Atate wathu. Ife ndife dongo ndipo inu ndinu Wotiumba. Tonsefe ndife ntchito ya manja anu.”—Yes. 64:8.
3 Masiku anonso, anthu amene amalambira Yehova motsogoleredwa ndi mzimu ndi choonadi amayesetsa kukhala ndi maganizo amenewa. Amaona kuti ndi mwayi waukulu kuumbidwa ndi Yehova komanso kukhala ana ake. Kodi inuyo muli ngati dongo lofewa lokonzeka kuumbidwa n’kukhala chinthu chamtengo wapatali pamaso pa Yehova? Nanga mumaona kuti Akhristu anzanu ali ngati chinthu choti chikuumbidwabe ndi Yehova? Tiyeni tsopano tione zimene Yehova amachita poumba anthu. Kodi iye amasankha bwanji anthu oti awaumbe? Kodi amawaumba bwanji? Nanga n’chifukwa chiyani amawaumba?
YEHOVA AMASANKHA ANTHU OTI AWAUMBE
4. Kodi Yehova amasankha bwanji anthu oti awaumbe? Perekani zitsanzo.
4 Yehova akafuna kusankha munthu woti amuumbe sayang’ana nkhope koma mtima. (Werengani 1 Samueli 16:7b.) Mfundo imeneyi imaonekera bwino kwambiri tikaona zimene anachita pamene ankakhazikitsa mpingo wachikhristu. Ena amene anawasankha ankaoneka ngati osayenera. (Yoh. 6:44) Chitsanzo ndi Mfarisi wina, dzina lake Saulo, yemwe anali “wonyoza Mulungu, wozunza anthu ake ndiponso wachipongwe.” (1 Tim. 1:13) Popeza Yehova “amayesa mitima” sanaone kuti Saulo sangatheke kuumbidwa. (Miy. 17:3) M’malomwake ankaona kuti akhoza kumuumba n’kukhala chiwiya cha mtengo wapatali “chochita kusankhidwa” kuti akachitire umboni “kwa anthu a mitundu ina, komanso kwa mafumu ndi ana a Isiraeli.” (Mac. 9:15) Anthu ena omwe Mulungu ankawaona kuti ndi ‘ziwiya zolemekezeka’ poyamba anali oledzera, achiwerewere komanso akuba. (Aroma 9:21; 1 Akor. 6:9-11) Koma anthuwa ataphunzira za Mulungu n’kuyamba kumukhulupirira, analola kuti iye awaumbe.
5, 6. Kodi mfundo yoti Yehova amaumba anthu ingakhudze bwanji mmene timaonera (a) anthu a m’gawo lathu? (b) abale ndi alongo athu?
5 Kodi tikuphunzira chiyani pa zimene takambiranazi? Tisamaweruze anthu a m’gawo lathu komanso Akhristu anzathu podziwa kuti Yehova amaona mtima. Tizidziwanso kuti iye ndi amene amasankha anthu oti awaumbe. Taganizirani chitsanzo cha bambo ena dzina lawo a Michael. Iwo anati: “A Mboni za Yehova akabwera kwathu, sindinkafuna kulankhula nawo ndipo ndinkangokhala ngati sindikuwaona. Ndinali munthu wamwano kwambiri. Koma patapita nthawi, ndinakumana ndi banja lina limene linandichititsa chidwi chifukwa cha khalidwe lawo. Kenako ndinadabwa kwambiri nditamva kuti iwo ndi a Mboni. Izi zinachititsa kuti ndiyambe kufufuza zokhudza a Mboni za Yehova. Ndiyeno ndinapeza kuti ndinkadana nawo chifukwa chosadziwa zoona komanso chifukwa cha zabodza zimene anthu amanena zokhudza a Mboni.” Kuti adziwe zoona, a Michael anayamba kuphunzira Baibulo. Patapita nthawi anabatizidwa ndipo anayamba utumiki wa nthawi zonse.
6 Mfundo yoti Yehova amaona mitima komanso ndi amene amaumba anthu, imatithandiza kuti tiziona Akhristu anzathu moyenera. Kodi mumaona abale ndi alongo anu ngati mmene Yehova amawaonera, kuti ndi anthu oti akuumbidwabe? Popeza Yehova amaona mtima, amadziwa kuti munthu akhoza kusintha ndipo saganizira kwambiri zimene munthu amalakwitsa. (Sal. 130:3) Tingatsanzire Mulungu ngati ifenso timaona kuti Akhristu anzathu akhoza kusintha. Ndipotu tingathe kuthandiza Mulungu pa ntchito yake youmba anthu tikamathandiza abale ndi alongo kuti akhale olimba mwauzimu. (1 Ates. 5:14, 15) Akulu, omwe ndi “mphatso za amuna,” ayenera kukhala patsogolo pochita zimenezi.—Aef. 4:8, 11-13.
N’CHIFUKWA CHIYANI YEHOVA AMATIUMBA?
7. N’chifukwa chiyani tiyenera kuyamikira Yehova akamatilangiza?
7 Mwina munamvapo anthu ena akunena kuti: ‘Makolo anga akamandipatsa chilango ndinkangoona ngati akundilakwira. Koma nditakhala ndi ana, ndinayamba kuona kuti makolowo ankachita bwino.’ Tikakula ndi pamene timayamba kuona chilango mmene Yehova amachionera. Timaona kuti n’chothandiza komanso ndi umboni woti makolo athu amatikonda. (Werengani Aheberi 12:5, 6, 11.) Yehova ndi Atate wathu ndipo amatiumba chifukwa choti amatikonda. Amafuna kuti tikhale anzeru, tizisangalala komanso tizimukonda. (Miy. 23:15) Iye sasangalala tikamavutika komanso safuna kuti tidzafe monga “ana oyenera kulandira mkwiyo wa Mulungu,” chifukwa cha uchimo wochokera kwa Adamu.—Aef. 2:2, 3.
8, 9. Kodi Yehova amatiphunzitsa bwanji masiku ano, nanga adzapitiriza bwanji m’paradaiso?
8 Monga “ana oyenera kulandira mkwiyo wa Mulungu,” mwina poyamba tinali ndi makhalidwe osamusangalatsa. Ena anali ndi makhalidwe ngati a nyama zakutchire. Koma timayamikira kwambiri kuti Yehova akutiumba ndipo tsopano tili ngati ana a nkhosa. (Yes. 11:6-8; Akol. 3:9, 10) Yehova akutiumbira mu paradaiso wauzimu ndipo timaona kuti ndife otetezeka kudziko loipali. Kwa anthu amene anakulira m’banja lopanda chikondi komanso losagwirizana, amaona kuti tsopano ali ndi abale ndi alongo amene amawakonda kwambiri. (Yoh. 13:35) Yehova wawaphunzitsanso kuti azikonda anzawo. Tonsefe tadziwa Mulungu ndipo timaona kuti amatikonda monga Atate athu.—Yak. 4:8.
9 M’dziko latsopano tidzasangalala kwambiri chifukwa tidzakhala m’paradaiso weniweni ndipo Ufumu wa Mulungu ndi umene uzidzatilamulira. Pa nthawiyo Yehova adzapitiriza kutiumba ndiponso kutiphunzitsa zinthu zambiri. (Yes. 11:9) Adzatithandizanso kukhala ndi maganizo ndiponso matupi angwiro kuti tizidzatha kumvetsa bwino zimene azidzatiphunzitsa komanso tizidzamutumikira osalakwitsa chilichonse. Choncho tiyeni tipitirize kumvera Yehova ndipo tizidziwa kuti amatiumba chifukwa chotikonda.—Miy. 3:11, 12.
KODI YEHOVA AMATIUMBA BWANJI?
10. Kodi Yesu anasonyeza bwanji kuti Yehova ndi Woumba waluso komanso woleza mtima?
10 Popeza Yehova ndi Woumba waluso, akamafuna kuumba munthu amadziwa kuti munthuyo ndi wotani ndipo amamuumba mogwirizana ndi mmene alili. (Werengani Salimo 103:10-14.) Amaumba munthu aliyense payekha ndipo amaganizira zimene munthuyo sangakwanitse, zimene amalakwitsa komanso mmene amachitira pa zinthu zauzimu. Zimene Mwana wake ankachita ali padziko lapansi zimatithandiza kudziwa mmene Yehova amationera anthufe. Taganizirani zimene Yesu ankachita atumwi ake akamakangana kuti wamkulu ndani. Mukanakhala kuti munalipo pamene atumwiwo ankakangana, kodi mukanaganiza chiyani? Mwina mukanaona kuti ndi odzikuza ndipo sangaumbike. Komatu Yesu sanawaone choncho. Anadziwa kuti atumwi akewo angathe kuumbika. Ankangofunika kuwakomera mtima, kuwapatsa malangizo komanso kuwasonyeza chitsanzo cha kudzichepetsa. (Maliko 9:33-37; 10:37, 41-45; Luka 22:24-27) Yesu ataukitsidwa atumwiwo analandira mzimu woyera ndipo unawathandiza kuti asamaganizire kwambiri za udindo kapena kutchuka koma za ntchito imene anawapatsa.—Mac. 5:42.
11. Kodi Davide anasonyeza bwanji kuti ankalola Yehova kuti azimuumba, nanga tingamutsanzire bwanji?
11 Masiku ano Yehova amaumba atumiki ake pogwiritsa ntchito Mawu ake, mzimu woyera komanso mpingo wachikhristu. Mawu a Mulungu amatiumba ngati timawawerenga, kusinkhasinkha mfundo zomwe tawerengazo komanso kupempha Yehova kuti atithandize kuzigwiritsa ntchito pa moyo wathu. Davide analemba kuti: “Ndikakumbukira inu ndili pabedi langa, pa nthawi za ulonda wa usiku ndimasinkhasinkha za inu.” (Sal. 63:6) Analembanso kuti: “Ndidzatamanda Yehova amene wandipatsa malangizo. Ndithudi, usiku impso zanga zandiwongolera.” (Sal. 16:7) Davide ankalola kuti malangizo a Mulungu akhazikike mumtima mwake komanso kuti aumbe maganizo ake. Iye ankachita zimenezi ngakhale kuti malangizo ena anali omudzudzula. (2 Sam. 12:1-13) Davide anapereka chitsanzo chabwino cha kudzichepetsa komanso kumvera Mulungu. Kodi inunso mumasinkhasinkha Mawu a Mulungu, n’kulola kuti zimene mwawerengazo zikhazikike mumtima mwanu? Tiyenera kumachita zimenezi nthawi zonse.—Sal. 1:2, 3.
12, 13. Kodi Yehova amatiumba bwanji pogwiritsa ntchito mzimu woyera komanso mpingo?
12 Mzimu woyera umatiumba m’njira zosiyanasiyana. Mwachitsanzo, ungatithandize kutsanzira Khristu n’kukhala ndi makhalidwe amene mzimuwo umatulutsa. (Agal. 5:22, 23) Khalidwe lina limene mzimu woyera umatulutsa ndi chikondi. Timakonda Mulungu ndiponso timafuna kumumvera. Timasangalala akamatiumba chifukwa timadziwa kuti malamulo ake si olemetsa. Mzimu woyera umatipatsanso mphamvu kuti tisaumbidwe ndi dzikoli komanso mzimu wake woipa. (Aef. 2:2) Paulo ali mnyamata anatengera mtima wonyada wa atsogoleri achiyuda. Koma atakhala mtumwi analemba kuti: “Pa zinthu zonse, ndimapeza mphamvu kuchokera kwa iye amene amandipatsa mphamvu.” (Afil. 4:13) Nafenso tiyeni tizipempha Mulungu kuti atipatse mzimu woyera ndipo iye adzayankha mapemphero athuwo.—Sal. 10:17.
13 Yehova amagwiritsanso ntchito mpingo wachikhristu komanso akulu kuti atiumbe. Mwachitsanzo, akulu akazindikira kuti tili ndi mavuto ena ake, amayesetsa kutithandiza koma sadalira nzeru zawo. (Agal. 6:1) Iwo modzichepetsa amapempha Yehova kuti awathandize kukhala anzeru komanso ozindikira. Kenako amafufuza m’Mawu a Mulungu komanso m’mabuku athu. Zimenezi zimawathandiza kuti adziwe mmene angatithandizire. Choncho akamakuthandizani mokoma mtima komanso mwachikondi, mwina pa nkhani ya kavalidwe, kodi mumalandira malangizo awo podziwa kuti ndi umboni woti Yehova amakukondani? Mukamachita zimenezi, mumasonyeza kuti muli ngati dongo labwino m’manja mwa Yehova ndipo mukufuna kuti iye akuumbeni.
14. Ngakhale kuti Yehova angathe kuchita zimene akufuna potiumba, kodi amasonyeza bwanji kuti amalemekeza ufulu wathu wosankha zochita?
14 Kumvetsa mmene Mulungu amatiumbira kumatithandiza kuti tiziona moyenera Akhristu anzathu komanso anthu a m’gawo lathu, kuphatikizapo amene timaphunzira nawo Baibulo. Munthu woumba mbiya akakumba dothi, sikuti amangofikira kuyamba kuumba nthawi yomweyo. Amayamba kaye wachotsa zinthu zosafunika monga timiyala ndi zinyalala. Koma popeza Mulungu amalemekeza ufulu wathu wosankha zochita, akafuna kutiumba amatilola kuti tichotse kaye tokha timakhalidwe tosafunika. Kuti tithe kuchita zimenezi amatithandiza kuzindikira mfundo zake zolungama n’cholinga choti tidziwe zofunika kusintha.
15, 16. Kodi anthu ena amene akuphunzira Baibulo amasonyeza bwanji kuti akufuna kuti Yehova awaumbe? Perekani chitsanzo.
15 Taganizirani zimene zinachitikira mayi wina wa ku Australia, dzina lake Tessie. Mlongo amene ankaphunzira ndi mayiyu anati: “A Tessie ankakonda ndithu kuphunzira Baibulo. Koma ankaoneka ngati zimene akuphunzirazo sizikuwathandiza moti sankabwera kumisonkhano. Choncho nditaiganizira kwambiri nkhaniyi komanso kupemphera, ndinaganiza zoti ndisiye kuphunzira nawo. Koma nditapitako komaliza, ndinadabwa kwambiri ndi zimene anandiuza. Iwo anati ankakonda kwambiri kutchova juga choncho ankaona kuti chingakhale chinyengo kumasonkhana, kwinaku n’kumachitabe khalidwe loipali. Ndiyeno pa tsikuli anandiuza kuti aganiza zosiya kutchova juga.”
16 Pasanapite nthawi a Tessie anayamba kusonkhana ndipo anayamba kusonyeza makhalidwe abwino. Iwo sanagonje ngakhale kuti anzawo ankawanyoza. Mlongo uja anati: “A Tessie anabatizidwa ndipo kenako anayamba upainiya wokhazikika ngakhale kuti anali ndi ana aang’ono.” Izi zikusonyeza kuti ophunzira Baibulo akasintha moyo wawo n’cholinga choti akondweretse Mulungu, iye amakhala nawo pa ubwenzi ndipo amawaumba kuti akhale anthu abwino.
17. (a) Kodi mumamva bwanji mukaganiza mfundo yoti Yehova amatiumba? (b) Kodi tidzakambirana chiyani m’nkhani yotsatira?
17 Mofanana ndi kale, anthu ambiri amaumba zinthu pamanja. Izi zimapangitsa kuti chinthu chimene chikuumbidwacho chizikhala pafupi ndi woumbayo. Nayenso Yehova akamatiumba amakhala nafe pafupi ndipo amatilezera mtima, kutipatsa malangizo n’kumaona ngati tikuwagwiritsa ntchito. (Werengani Salimo 32:8.) Kodi inuyo mumaona kuti Yehova amakukondani? Nanga mumaona kuti akukuumbani mwachikondi? Ngati ndi choncho, kodi mungatani kuti mukhalebe ngati dongo labwino m’manja mwake? Kodi ndi makhalidwe ati amene muyenera kupewa kuti musakhale ngati dongo lamiyala komanso lolimba? Nanga makolo angathandize bwanji kuti ana awo aumbidwe ndi Yehova? M’nkhani yotsatira tidzakambirana mafunso amenewa.


text:
Mwambo wa Chikumbutso—Lachisanu pa 3 April, 2015
MIPINGO inayamba kugawira timapepala toitanira anthu kumwambo wokumbukira imfa ya Yesu Khristu komanso kuti adzamvetsere nkhani yosonyeza mmene imfa imeneyi imatithandizira. Ntchitoyi inayamba Loweruka pa 7 March, 2015 ndipo inatenga milungu 4. Abale ndi alongo anaitanira anthu ambiri kumwambowu powapatsa timapepala, powaimbira foni komanso powalembera kalata. Kodi ntchito imene abale ndi alongo anagwirayi inathandizadi? Inde inathandiza kwambiri. Tikutero chifukwa pa tsiku la mwambo wapaderawu, Lachisanu pa 3 April, panabwera anthu okwana 19,862,783. Panopo abale ndi alongo akuyesetsa kuthandiza anthu achidwi amene anabwera pamwambowu kuti apitirizebe kusonkhana nafe. Zimenezi zingawathandize kuti azilambira Mulungu woona komanso kuti akhale naye pa ubwenzi, n’kudzalandira madalitso amene watikonzera m’tsogolomu.—Mika 4:2.


text: 4 Popeza tili ndi utumiki umenewu+ malinga ndi chifundo chimene tinasonyezedwa,+ sitikubwerera m’mbuyo.2 Koma tasiya zinthu zochititsa manyazi zochitikira mseri,+ ndipo sitikuyenda mwachinyengo komanso sitikupotoza mawu a Mulungu.+ Koma pamaso pa Mulungu, takhala chitsanzo chabwino kwa chikumbumtima cha munthu aliyense.+3 Tsopano ngati uthenga wabwino umene tikulengeza uli wophimbika, ndi wophimbika pakati pa anthu amene akupita kukawonongedwa.+4 Pakati pa anthu amenewa, mulungu wa nthawi* ino+ wachititsa khungu maganizo a anthu osakhulupirira,+ kuti asaone+ kuwala+ kwa uthenga wabwino waulemerero+ wonena za Khristu, yemwe ali chifaniziro+ cha Mulungu.5 Pakuti sitikulalikira za ifeyo koma za Khristu Yesu, kuti iye ndiye Ambuye+ ndipo ifeyo ndife akapolo+ anu chifukwa cha Yesu.6 Pakuti Mulungu ndiye anati: “Kuwala kuunike kuchokera mu mdima,”+ ndipo kudzera mwa nkhope ya Khristu,+ waunika mitima yathu kuti iwale+ ndi ulemerero wokhudzana ndi kudziwa+ Mulungu.7 Komabe, tili ndi chuma+ chimenechi m’zonyamulira+ zoumbidwa ndi dothi,+ kuti mphamvu+ yoposa yachibadwa ichokere kwa Mulungu,+ osati kwa ife.+8 Timapanikizidwa mwamtundu uliwonse,+ koma osati kupsinjidwa moti n’kulephera kusuntha. Timathedwa nzeru, koma osati mochita kusoweratu pothawira.+9 Timazunzidwa, koma osati mochita kusowa kolowera.+ Timagwetsedwa pansi,+ koma sitiwonongedwa.+10 Kulikonse kumene tikupita, timapirira m’matupi mwathu ndipo timakhala pa ngozi yoti tikhoza kuphedwa, ngati mmene Yesu anachitira,+ kuti moyo wa Yesu uonekerenso m’matupi mwathu.+11 Pakuti nthawi zonse amoyofe timakhala pa ngozi yoti tikhoza kuphedwa+ chifukwa cha Yesu, kuti moyo wa Yesu uonekerenso m’thupi lathu lokhoza kufali.+12 Choncho ngakhale kuti moyo wathu ukukhala pa ngozi, zimenezi zikubweretsa moyo kwa inuyo.+13 Tsopano, popeza tili ndi mtima wachikhulupiriro wofanana ndi umene anaunena kuti: “Ndinali ndi chikhulupiriro, chotero ndinalankhula,”+ ifenso tili ndi chikhulupiriro, chotero tikulankhula,14 podziwa kuti amene anaukitsa Yesu adzaukitsanso ifeyo pamodzi ndi Yesu, ndipo adzatipititsa pamaso pa Yesuyo pamodzi ndi inuyo.+15 Pakuti zonsezi zachitika chifukwa cha ubwino wanu.+ Ndiponso zachitika kuti kukoma mtima kwakukulu kumene kunawonjezeka kuchulukebe chifukwa cha anthu ambiri amene akupereka mapemphero oyamikira, zimene zikuchititsa kuti Mulungu alandire ulemerero.+16 Choncho sitikubwerera m’mbuyo. Koma ngakhale munthu wathu wakunja akutha, ndithudi munthu wathu wamkati+ akukhalitsidwanso watsopano tsiku ndi tsiku.17 Pakuti ngakhale kuti masautso amene tikukumana nawo ndi akanthawi+ ndipo ndi opepuka, masautsowo akutichititsa kuti tilandire ulemerero umene ukukulirakulira komanso wamuyaya,+18 pamene tikuika maso athu pa zinthu zosaoneka, osati pa zooneka.+ Pakuti zooneka n’zakanthawi,+ koma zosaoneka n’zamuyaya.+


text: 4 Chotero anthu azitha kuona kuti ndife atumiki+ a Khristu ndi oyang’anira+ zinsinsi zopatulika+ za Mulungu.2 Komanso pamenepa, chofunika kwa woyang’anira+ ndicho kukhala wokhulupirika.+3 Tsopano zonena kuti ndiweruzidwe ndi inu kapena ndi bwalo lina lililonse la anthu+ si nkhani kwa ine. Ngakhale ine ndemwe sindidziweruza ndekha.4 Pakuti sindikudziwa+ kanthu kalikonse konditsutsa mumtima mwanga. Koma zimenezi sizikutanthauza kuti basi ndine wolungama, koma Yehova ndiye amandifufuza.+5 Chotero musaweruze+ kalikonse nthawi isanakwane, mpaka Ambuye adzafike.+ Akadzafika adzaunika zinsinsi za mu mdima+ ndi kuonetsa poyera+ zolingalira za m’mitima, ndipo aliyense adzatamandidwa yekha ndi Mulungu.+6 Tsopano abale, zinthu zimenezi ndazinena monga zochitika kwa ine mwini ndi Apolo+ kuti inuyo mupindule, kuti muphunzire kwa ife lamulo ili lakuti: “Musapitirire zinthu zolembedwa,”+ kuti aliyense wa inu asadzitukumule+ pokonda munthu wina n’kudana ndi wina.+7 Kodi akukupangitsa kukhala wosiyana+ ndi ena ndani? Inde, uli ndi chiyani chimene sunachite kulandira?+ Ndiye ngati unachita kulandira zinthu zimenezo,+ n’chifukwa chiyani ukudzitama+ ngati kuti sunachite kulandira?8 Kodi anthu inu mwakhuta kale eti? Mwalemera kale, si choncho?+ Kodi mwayamba kale kulamulira monga mafumu+ popanda ife? Ndikanakondadi mukanayamba kulamulira monga mafumu, kuti ifenso tilamulire limodzi nanu monga mafumu.+9 Pakuti ndikuona ngati Mulungu waika atumwife kukhala ngati omalizira pachionetsero+ monga anthu okaphedwa,+ chifukwa takhala ngati choonetsedwa m’bwalo la masewera+ kudziko, kwa angelo,+ ndi kwa anthu.+10 Takhala opusa+ chifukwa cha Khristu, koma inu mwakhala ochenjera+ mwa Khristu. Ife ndife ofooka,+ inu ndinu amphamvu.+ Inu muli ndi mbiri yabwino,+ koma ifeyo tikunyozedwa.+11 Mpaka pano tikadali anjala+ ndi aludzu+ ndi ausiwa.+ Tikuzunzidwabe,+ tikusowabe pokhala,+12 ndipo tikugwirabe ntchito yolimba+ ndi manja athu.+ Pamene akutinenera zachipongwe, timadalitsa.+ Pozunzidwa, timapirira.+13 Ponyozedwa, timayankha mofatsa.+ Mpaka tsopano, takhala ngati zinyalala za dziko, nyansi za zinthu zonse.+14 Sikuti ndikulemba zinthu zimenezi kuti ndikuchititseni manyazi, koma kuti ndikulangizeni monga ana anga okondedwa.+15 Pakuti ngakhale mutakhala ndi aphunzitsi+ 10,000 mwa Khristu, ndithudi mulibe abambo ambiri,+ pakuti mwa Khristu Yesu ndakhala bambo anu kudzera mwa uthenga wabwino.+16 Chotero ndikukuchondererani, tsanzirani ineyo.+17 Ndiye chifukwa chake ndikukutumizirani Timoteyo,+ popeza iye ndi mwana wanga wokondedwa ndi wokhulupirika+ mwa Ambuye. Iye adzakukumbutsani mmene ndimachitira zinthu potumikira Khristu Yesu,+ monga mmenenso ineyo ndikuphunzitsira kulikonse, mumpingo uliwonse.18 Ena amadzitukumula+ ngati kuti sindidzabwera n’komwe kwanuko.19 Koma ndifika kwanuko posachedwapa, Yehova akalola,+ ndipo sindidzafuna kumva mawu a odzitukumulawo, koma ndidzafuna ndione mphamvu yawo.20 Pakuti ufumu wa Mulungu sunagone m’mawu, koma mu mphamvu.+21 Kodi mukufuna chiyani? Mukufuna ndibwere kwa inu ndi chikwapu,+ kapena ndi chikondi ndi mzimu wofatsa?+


text:
GAWO 8
Aisiraeli Analowa M’dziko la Kanani
Yoswa anatsogolera Aisiraeli pogonjetsa dziko la Kanani. Yehova anathandiza oweruza kuti apulumutse anthu ake m’manja mwa anthu amene ankawazunza
PAFUPIFUPI zaka 470 Aisiraeli asanalowe m’dziko la Kanani, Yehova analonjeza kuti adzapereka dzikolo kwa mbadwa za Abulahamu. Tsopano motsogoleredwa ndi Yoswa, Aisiraeli anali okonzeka kutenga Dziko Lolonjezedwa kuti likhale lawo.
Mulungu anali ataweruza kuti Akanani ayenera kuwonongedwa. Iwo anaipitsa dzikolo ndi makhalidwe oipa kwambiri a chiwerewere ndiponso ankaphana mwachisawawa. Choncho Aisiraeli anayenera kuwonongeratu mizinda ya Akanani imene anaigonjetsa.
Koma iwo asanalowe m’dzikolo, Yoswa anatumiza azondi awiri mumzinda wa Yeriko ndipo anakakhala m’nyumba ya mayi wina dzina lake Rahabi. Mayiyu analandira azondiwo ndipo anawateteza ngakhale ankadziwa kuti anali Aisiraeli. Rahabi ankakhulupirira Mulungu wa Aisiraeli chifukwa anamva zimene Yehova anachita populumutsa anthu ake. Choncho iye anauza azondiwo kuti alumbire kuti iye ndi anthu a m’banja lake sadzaphedwa Aisiraeliwo akamawononga mzindawo.
Kenako Aisiraeli atalowa m’dziko la Kanani n’kuzungulira mzinda wa Yeriko, mozizwitsa Yehova anagwetsa makoma a mpanda wa Yeriko. Ndiyeno asilikali a Yoswa analowa mumzindawo mofulumira ndi kuuwononga, koma sanaphe Rahabi ndi anthu a m’banja lake. Kenako, Yoswa anamenya nkhondo zosiyanasiyana kwa zaka 6, ndipo anagonjetsa adani awo ndi kutenga dera lalikulu la Dziko Lolonjezedwa. Atatero anagawa dzikolo kwa mafuko a Isiraeli.
Cha kumapeto kwa utumiki wake, Yoswa anasonkhanitsa anthu. Iye anakambirana nawo zimene Yehova anachitira makolo awo ndipo anawalimbikitsa kuti apitirize kutumikira Yehova. Koma Yoswa ndi akuluakulu ena amene ankatumikira naye limodzi atamwalira, Aisiraeli anasiya Yehova ndipo anayamba kutumikira milungu yonyenga. Chotero kwa zaka pafupifupi 300, nthawi zina mtundu wa Isiraeli sunkatsatira malamulo a Yehova. Pa nthawi imeneyo, Yehova ankalola kuti Aisiraeliwo azizunzidwa ndi adani awo, monga Afilisiti. Koma Aisiraeli atapempha Yehova kuti awathandize, iye anasankha oweruza kuti awapulumutse ndipo oweruza onse analipo 12.
Malinga ndi zimene buku la Oweruza limafotokoza, woweruza woyamba kutsogolera mtundu wa Isiraeli anali Otiniyeli ndipo womaliza anali Samisoni, amene anali munthu wamphamvu kwambiri kuposa aliyense. Mfundo yaikulu imene ikuonekera mobwerezabwereza m’nkhani yosangalatsa ya m’buku la Oweruza ndi yakuti: Munthu amapeza madalitso akamamvera Yehova, koma akapanda kumumvera amakumana ndi mavuto.


text: Nyimbo ndi Salimo la ana a Kora.+48 Yehova ndi wamkulu ndi woyenera kutamandidwa kwambiri,+Mumzinda wa Mulungu wathu,+ m’phiri lake loyera.+2 Phiri la Ziyoni limene lili m’dera lakutali la kumpoto,+Ndi lokongola chifukwa lili pamalo okwezeka ndi osangalatsa padziko lonse lapansi,+Mudzi wa Mfumu Yaikulu.+3 Munsanja zokhalamo za m’mudzimo, Mulungu wadziwika kuti ndi malo okwezeka ndiponso achitetezo.+4 Taonani! Mafumu anakumana atapangana,+Koma anangodutsa.+5 Iwo anaona ndipo anadabwa.Anasokonezeka, moti anathawa mopanikizika kwambiri.+6 Kumeneko iwo anayamba kunjenjemera,+Anamva zopweteka ngati za mkazi amene akubereka.+7 Pogwiritsa ntchito mphepo yamphamvu ya kum’mawa, munaswa zombo za ku Tarisi.+8 Ife taona zimene Mulungu anachita monga mmene tinamvera,+Mumzinda wa Yehova wa makamu, mumzinda wa Mulungu wathu.+Mulungu adzakhazikitsa mzindawo mpaka kalekale.+ [Se′lah.]9 Inu Mulungu, ife talingalira mozama za kukoma mtima kwanu kosatha,+Tili mkati mwa kachisi wanu.+10 Inu Mulungu, mofanana ndi dzina lanu,+ kukutamandaniKwafika kumalire a dziko lapansi.Dzanja lanu lamanja ladzaza ndi chilungamo.+11 Phiri la Ziyoni+ likondwere,Midzi yozungulira Yuda isangalale+ chifukwa cha zigamulo zanu.+12 Gubani mozungulira Ziyoni, anthu inu, ndipo yendayendani mmenemo,+Werengani nsanja zake.+13 Ganizirani mofatsa za khoma lake lolimba.+Yenderani nsanja zake zokhalamo,Kuti mudzasimbire m’badwo wam’tsogolo.+14 Pakuti Mulungu uyu ndi Mulungu wathu mpaka kalekale, ndithu mpaka muyaya.+Iye adzatitsogolera kufikira imfa yathu.+


text: 14 Limeneli ndilo dziko limene ana a Isiraeli anatenga monga cholowa chawo m’dziko la Kanani.+ Wansembe Eleazara, Yoswa mwana wa Nuni, ndi atsogoleri a mafuko a makolo a ana a Isiraeli, ndiwo anagawa dzikolo kuti likhale cholowa chawo.+2 Anagawira cholowacho mafuko 9 ndi hafu, mwa kuchita maere,+ monga mmene Yehova analamulira kudzera mwa Mose.+3 Mose anali atagawira kale cholowa mafuko awiri ndi hafu kutsidya lina la Yorodano.+ Koma Alevi sanawapatse cholowa pakati pawo.+4 Ana a Yosefe anakhala mafuko awiri,+ la Manase+ ndi la Efuraimu.+ Iwowa anapatsa Alevi mizinda+ yoti azikhalamo, malo odyetserako ziweto, ndi osungirako katundu wawo, koma sanawagawire cholowa cha malo.+5 Ana a Isiraeli anagawadi dzikolo monga mmene Yehova analamulira Mose.6 Tsopano ana a Yuda anapita kwa Yoswa ku Giligala.+ Ndipo Kalebe+ mwana wa Yefune Mkenizi,+ anauza Yoswa kuti: “Inu mukudziwa bwino za mawu amene Yehova analankhula+ kwa Mose munthu wa Mulungu woona,+ onena za ine ndi inu ku Kadesi-barinea.+7 Ndinali ndi zaka 40 pamene Mose mtumiki wa Yehova anandituma kukazonda dziko,+ kuchokera ku Kadesi-barinea. Nditabwerako ndinamuuza kuchokera pansi pa mtima wanga, zonse zimene ndinaona.+8 Anthu amene ndinapita nawo, anapangitsa mitima ya anthu kuchita mantha kwambiri.+ Koma ine ndinatsatira Yehova Mulungu wanga ndi mtima wonse.+9 Chotero Mose anandilumbirira tsiku limenelo kuti, ‘Dziko limene wakaliponda ndi mapazi ako+ lidzakhala cholowa chako ndi cha ana ako mpaka kalekale, chifukwa watsatira Yehova Mulungu wanga ndi mtima wako wonse.’+10 Yehova wandisunga ndi moyo+ monga mmene analonjezera.+ Tsopano padutsa zaka 45 kuchokera pamene Yehova analonjeza Mose, pa nthawi imene Aisiraeli anali m’chipululu,+ ndipo lero ndili ndi zaka 85.11 Komabe ndikadali ndi mphamvu monga ndinalili pa tsiku limene Mose anandituma.+ Mmene mphamvu zanga zinalili pa nthawiyo, ndi mmenenso zilili panopa, moti ndikhoza kupita kunkhondo ndi kubwerako.+12 Choncho, ndipatseni dera lamapiri ili limene Yehova anandilonjeza pa tsiku lija.+ Pa tsikulo, ngakhale inuyo munamva kuti kumeneko kuli Aanaki+ ndi mizinda ikuluikulu yokhala ndi mipanda yolimba kwambiri.+ Koma mosakayikira Yehova akakhala nane,+ ndipo ndikawapitikitsa ndithu monga mmene Yehova analonjezera.”+13 Pamenepo Yoswa anadalitsa Kalebe mwana wa Yefune, ndi kum’patsa mzinda wa Heburoni monga cholowa chake.+14 N’chifukwa chake mzinda wa Heburoni uli cholowa cha Kalebe mwana wa Yefune Mkenizi, kufikira lero. Anam’patsa mzindawo chifukwa iye anatsatira Yehova Mulungu wa Isiraeli ndi mtima wake wonse.+15 Zimenezi zisanachitike, mzinda wa Heburoni unkatchedwa Kiriyati-ariba+ (Ariba+ anali munthu wamphamvu pakati pa Aanaki). Ndipo dziko lonse linakhala bata, lopanda nkhondo.+


text:
Nkhani 24: Yosefe Ayesa Abale Ake
YOSEFE akufuna kudziwa ngati abale ake 10 akali oipa ndi opanda chifundo. Chotero akuti: ‘Inu ndinu azondi. Mwadza kudzaona pofoka pa dziko lathu.’
Iwo akuti, ‘Ai.’ ‘Ndife anthu osanyenga. Tonse ndife abale. Tinalipo 12. Koma mmodzi kulibe’nso, ndipo wamng’ono ali ndi atate kwathu.’
Yosefe akuchita ngati sakuwakhulupirira. Akuika m’ndende mbale wochedwa Simeoni, nalola enawo kutenga chakudya n’kupita kwao. Koma akuwauza kuti: ‘Pobwera’nso mudze ndi mng’ono wanu.’
Pofika kwao m’Kanani, abale’wo akusimbira atate wao Yakobo chochitika chiri chonse. Yakobo ali wachisoni kwambiri. ‘Yosefe kulibe’nso,’ akulira, ‘ndipo Simeoni kulibe’nso. Sindidzakulolani kutenga mwananga wamng’ono’yu Benjamini.’ Koma pamene chakudya chao chikutha, Yakobo akuwalola kutenga Benjamini kumka ku Igupto kuti akapeze chakudya china.
Tsono Yosefe akuona abale ake akudza. Ali wokondwa kuona mng’ono wake Benjamini. Zedi, palibe ali yense wa iwo akudziwa kuti munthu wofunika’yu ndi Yosefe. Tsopano iye akuchita kanthu kena kuyesa abale ake 10.
Akuchititsa atumiki ake kudzaza matumba ao zakudya. Mosadziwa iwo, akuika’nso chikho chake cha siliva m’thumba la Benjamini. Iwo onse atachoka ndi kuyenda kamtunda pang’ono, Yosefe akutuma mtumiki wake kuwatsatira. Atawapeza, mtumiki’yo akuti: ‘Mwaberanji chikho cha siliva cha mbuyathu?’
Iwo onse anati, ‘Sitinabe chikho ife.’ Mukachipeza mwa mmodzi wa ife, aphedwe munthu’yo.’
Tsono mtumiki’yo akufuna-funa m’matumba onse, ndipo akupeza chikho’cho m’la Benjamini, monga mukuonera pano. Mtumiki’yo akuti: ‘Nonsenu mungapite, koma Benjamini adzabwerera nafe.’ Kodi abale 10’wo adzachitanji tsono?
Onse akubwerera ndi Benjamini ku nyumba ya Yosefe. Iye akuuza abale ake’wo kuti: ‘Nonse mungapite kwanu, koma Benjamini adzakhala kapolo wanga.’
Yuda tsopano akunena, kuti: ‘Ndikabwerera kwathu popanda mnyamata’yo atate adzafa chifukwa amam’konda kwambiri. Chotero chonde, tengani ine ndikhale kapolo wanu, koma lolani uyu apite.’
Yosefe akuona kuti abale ake asintha. Iwo sali ouma mtima ndi opanda chifundo. Tiyeni tione chimene Yosefe akuchita tsono.
Genesis 42:9-38; 43:1-34; 44:1-34.
Mafunso
- N’chifukwa chiyani Yosefe akunena kuti abale ake ndi azondi?
- N’chifukwa chiyani Yakobo akulola kuti mwana wake wamwamuna wamng’ono kwambiri, Benjamini, apite ku Igupto?
- Kodi chikho cha siliva cha Yosefe chikupezeka bwanji m’thumba la Benjamini?
- Kodi Yuda akudzipereka kuchita chiyani kuti Benjamini amasulidwe?
- Kodi abale ake a Yosefe asintha motani?
Mafunso ena
- Ŵerengani Genesis 42:9-38.
Kodi zimene Yosefe ananena pa Genesis 42:18 ndi chikumbutso chabwino motani kwa anthu amene ali ndi udindo m’gulu la Yehova masiku ano? (Neh. 5:15; 2 Akor. 7:1, 2)
- Ŵerengani Genesis 43:1-34.
Ngakhale kuti Rubeni anali woyamba kubadwa, kodi pali umboni wotani wakuti Yuda anakhala wolankhulira abale ake? (Gen. 43:3, 8, 9; 44:14, 18; 1 Mbiri 5:2)
Kodi zikuoneka kuti Yosefe anayesa abale ake motani, ndipo anawayesa chifukwa chiyani? (Gen. 43:33, 34)
- Ŵerengani Genesis 44:1-34.
Kodi Yosefe anadzionetsa ngati munthu wotani monga njira imodzi yopusitsira abale ake kuti asamuzindikire? (Gen. 44:5, 15; Lev. 19:26)
Kodi abale ake a Yosefe anasonyeza bwanji kuti mtima wansanje umene anali nawo kale pa mbale wawo unatha tsopano? (Gen. 44:13, 33, 34)


text:
9
Kodi N’zoona Kuti Zamoyo Zinachokera ku Zinthu Zina?
KODI MUKANAKHALA INUYO MUKANATANI?
Tiyerekeze kuti mnyamata wina dzina lake Alex wakhala akukhulupirira kuti kuli Mulungu ndiponso zinthu zinachita kulengedwa. Koma lero aphunzitsi ake a sayansi aphunzitsa motsimikiza kuti nkhani yakuti zamoyo zinachokera ku zinthu zina ndi yolondola. Aphunzitsiwo akuti asayansi anachita kafukufuku pa nkhaniyi ndipo anapeza umboni wodalirika. Izi zamusokoneza kwambiri Alex koma sakufuna kuoneka ngati wotsalira. Choncho akudzifunsa kuti, ‘Ngati asayansi atsimikizira nkhaniyi, ndiye ine ndine ndani kuti nditsutse?’
Kodi inuyo mukanakhala Alex mukanangokhulupirira zimene mukuphunzirazo chifukwa zili m’mabuku a kusukulu?
MFUNDO YOFUNIKA KUIGANIZIRA
Anthu amene amati zamoyo zinachita kusintha komanso amene amati zinachita kulengedwa, nthawi zambiri amangonena kuti amakhulupirira zimenezi koma sadziwa chifukwa chake amazikhulupirira.
Ena amangokhulupirira kuti zinthu zinachita kulengedwa chifukwa chakuti n’zimene amaphunzitsidwa kutchalitchi.
Anthu ena amakhulupirira kuti zamoyo zinachokera ku zinthu zina chifukwa n’zimene anaphunzitsidwa kusukulu.
MAFUNSO 6 OFUNIKA KUWAGANIZIRA
Baibulo limati: “Nyumba iliyonse inamangidwa ndi winawake, koma amene anapanga zinthu zonse ndi Mulungu.” (Aheberi 3:4) Kodi zimenezi n’zoona?
ZIMENE ENA AMAKHULUPIRIRA: Zinthu zonse zinangokhalako mwangozi.
1. Ngati ndi choncho, ndani amene kapena ndi chani chimene chinachititsa kuti zinthu zikhaleko mwangozi?
2. Kodi ndi mfundo iti pa ziwirizi imene mukuona kuti ndi yomveka? Yoti zinthu zinangokhalako zokha kapena yakuti pali winawake amene anazilenga?
ZIMENE ENA AMAKHULUPIRIRA: Anthu anachokera ku nyama.
3. Ngati anthu anachokeradi ku nyama monga anyani, n’chifukwa chiyani amakhala anzeru kwambiri kuposa anyaniwo?
4. N’chifukwa chiyani zinthu zamoyo, ngakhale zing’onozing’ono kwambiri, ndi zogometsa kwabasi?
ZIMENE ENA AMAKHULUPIRIRA: Pali umboni wakuti zamoyo zinachokera ku zinthu zina.
5. Kodi munthu amene amanena zimenezi anafufuzadi n’kupeza umboni?
6. Kodi si zoona kuti ambiri amakhulupirira zoti zamoyo zinachokera ku zinthu zina chifukwa chakuti anangomva kwa anthu ophunzira kwambiri?
“Tiyerekeze kuti mukuyenda m’nkhalango ndipo mwaona nyumba yamatabwa yokongola kwambiri. Kodi mungaganize kuti; ‘Palibe amene anaimanga koma mitengo imene inkagwera pamalowa yapanga nyumbayi’? Zimenezi n’zosamveka. Ndiye mukuona kuti ndi nzeru kukhulupirira kuti zinthu zinangokhalako mwangozi?”—Julia.
“Tiyerekeze kuti munthu wina wakuuzani zoti makina pafakitale inayake yosindikiza mabuku anaphulika, inki n’kutayikira m’makoma ndi kudenga ndipo inkiyo komanso mapepala zinapanga dikishonale yabwino zedi. Kodi mungakhulupirire zimenezi?”—Gwen.
N’CHIFUKWA CHIYANI TIYENERA KUKHULUPILIRA KUTI KULI MULUNGU?
Baibulo limati muzigwiritsa ntchito ‘luntha lanu la kuganiza.’ (Aroma 12:1) Izi zikutanthauza kuti musamangokhulupirira kuti kuli Mulungu chifukwa . . .
CHONGOTENGEKA (Ndikuona kuti payenera kukhala winawake wamphamvu kwambiri)
CHONGOTSANZIRA ENA (Kudera limene ndimakhala anthu ambiri ndi opemphera)
CHOKAKAMIZIKA (Ndinakulira m’banja loopa Mulungu ndiye inenso ndimakhulupirira kuti kuli Mulungu. Nditasiya kukhulupirira zimenezi makolo anga angakhumudwe)
Koma inuyo panokha muyenera kupeza zifukwa zomveka zokuchititsani kukhulupirira kuti kuli Mulungu.
“Aphunzitsi athu akamafotokoza mmene matupi athu amagwirira ntchito, sindimakayikira ngakhale pang’ono zoti kuli Mulungu. Chiwalo chilichonse m’thupi lathu chimagwira ntchito yake, ndipo ntchito zina n’zing’onozing’ono kwambiri. Nthawi zambiri ziwalozi zimagwira ntchito yake ife tisakudziwa n’komwe. Kunena zoona thupi la munthu ndi logometsa.”—Teresa.
“Ndikaona nyumba zitalizitali kwambiri, sitima kapena galimoto, ndimadzifunsa kuti, ‘Kodi anapanga zinthu zimenezi ndani?’ Kuti galimoto ipangidwe, pamafunika anthu anzeru. Izi zili choncho chifukwa galimoto ili ndi zinthu zambiri zing’onozing’ono zimene zimagwira ntchito pamodzi mogwirizana. Choncho ngati panafunika winawake kuti apange galimoto, n’zoonekeratu kuti palinso winawake amene anatilenga.”—Richard.
“Ndikamaphunzira kwambiri sayansi, m’pamenenso ndimapeza umboni wamphamvu wosonyeza kuti zamoyo sizinachite kusintha kuchokera ku zinthu zina. . . . Ineyo ndimaona kuti n’zosamveka kukhulupirira kuti zinthu zinangokhalako zokha.”—Anthony.
ZOTI MUGANIZIRE
Ngakhale kuti kwa nthawi yaitali asayansi akhala akuchita kafukufuku wokhudza nkhaniyi, sanapezebe mfundo zimene onse angagwirizane. Ngati asayansi, omwe amati ndi akatswiri, sakugwirizana chimodzi pa nkhaniyi, kodi mukuona kuti n’chinthu chanzeru kumakhulupirira zoti zamoyo zinachita kusintha kuchokera ku zinthu zina?
Onaninso
Kodi Baibulo Limanena Zotani Zokhudza Chilengedwe?
Baibulo limafotokoza za masiku 6 amene Mulungu analenga zinthu. Kodi masiku amenewa anali a maola 24?


text: 46 “Yehova, Ambuye Wamkulu Koposa, wanena kuti, ‘Chipata choyang’ana kum’mawa cha bwalo lamkati+ chizikhala chotseka+ kwa masiku ogwira ntchito 6.+ Pa tsiku la sabata, ndi pa tsiku lokhala mwezi chipatacho chizitsegulidwa.+2 Mtsogoleri wa anthu azilowa kuchokera panja n’kufika pakhonde la kanyumba ka pachipata+ ndipo aziima pafupi ndi felemu la chipatacho.+ Ndiyeno ansembe azimuperekera nsembe yopsereza yathunthu ndi nsembe zake zachiyanjano. Mtsogoleriyo azigwada ndi kuwerama pakhomo la kanyumba ka pachipata,+ kenako azituluka koma chipatacho chisamatsekedwe kufikira madzulo.3 Anthu a m’dzikoli azigwada ndi kuwerama pamaso pa Yehova pakhomo la kanyumba ka pachipata chimenechi pa masiku a sabata ndi pa masiku okhala mwezi.+4 “‘Nsembe yopsereza yathunthu imene mtsogoleri wa anthu azipereka kwa Yehova pa tsiku la sabata, izikhala ana a nkhosa amphongo okwana 6 ndi nkhosa yamphongo imodzi. Nyama zonsezi zizikhala zopanda chilema.+5 Popereka nkhosa yamphongo aziperekanso nsembe yambewu yokwana muyezo wa efa.+ Popereka ana a nkhosa amphongo aziperekanso nsembe yambewu imene angakwanitse.+ Pa nsembe iliyonse yambewu yokwana muyezo wa efa azipereka mafuta okwana muyezo wa hini.+6 Pa tsiku lokhala mwezi,+ azipereka ng’ombe yaing’ono yamphongo yopanda chilema kuchokera pagulu la ziweto. Aziperekanso ana a nkhosa amphongo 6 ndi nkhosa imodzi yamphongo. Nyama zonsezi zizikhala zopanda chilema.+7 Popereka ng’ombe yaing’ono yamphongo aziperekanso nsembe yambewu yokwana muyezo wa efa. Popereka nkhosa yamphongo aziperekanso nsembe yambewu yokwana muyezo wa efa. Popereka ana a nkhosa amphongo aziperekanso nsembe yambewu imene angakwanitse. Pa nsembe iliyonse yambewu yokwana muyezo wa efa, azipereka mafuta okwana muyezo wa hini.+8 “‘Mtsogoleri+ wa anthu akamalowa, azidzera mbali ya kukhonde ya kanyumba ka pachipata. Potuluka azidzeranso komweko.+9 Anthu a m’dzikoli akafika pamaso pa Yehova kuti adzam’gwadire ndi kumuweramira pa nyengo za chikondwerero,+ munthu amene walowa kudzera pachipata cha kumpoto+ azidzatulukira pachipata cha kum’mwera.+ Amene walowera pachipata cha kum’mwera azidzatulukira pachipata cha kumpoto. Munthu aliyense asadzatulukire pachipata chimene analowera. Aliyense azidzangoyenda kupita kutsogolo mpaka kukatuluka.10 Pamene anthuwo akulowa, mtsogoleri amene ali pakati pawo azilowa nawo limodzi, ndipo pamene akutuluka nayenso azituluka.+11 Pa nthawi ya zikondwerero+ ndi pa nyengo ya zikondwerero zanu, azipereka ng’ombe yaing’ono yamphongo pamodzi ndi nsembe yambewu yokwana muyezo wa efa. Aziperekanso nkhosa yamphongo pamodzi ndi nsembe yambewu yokwana muyezo wa efa. Popereka ana a nkhosa amphongo aziperekanso nsembe yambewu imene angakwanitse. Pa nsembe iliyonse yambewu yokwana muyezo wa efa azipereka mafuta okwana muyezo wa hini.+12 “‘Mtsogoleri wa anthu akapereka kwa ansembe nsembe yopsereza yathunthu+ kuti ikhale nsembe yaufulu, kapena akapereka nsembe zachiyanjano kuti zikhale nsembe yaufulu yoperekedwa kwa Yehova, munthu wina azimutsegulira chipata cha kum’mawa.+ Mtsogoleriyo azipereka kwa ansembe nsembe yake yopsereza yathunthu ndi nsembe zake zachiyanjano mofanana ndi mmene amachitira pa tsiku la sabata.+ Akatero azituluka ndipo munthu wina azitseka chipatacho iye akatuluka.+13 “‘Tsiku ndi tsiku uzipereka kwa ansembe mwana wa nkhosa wamphongo wopanda chilema wosakwanitsa chaka. Uzim’pereka m’mawa uliwonse monga nsembe yopsereza yathunthu yoperekedwa kwa Yehova.+14 Popereka kwa ansembe mwana wa nkhosayo, uziperekanso nsembe yambewu m’mawa uliwonse yokwanira gawo limodzi mwa magawo 6 a muyezo wa efa. Uziperekanso mafuta okwana gawo limodzi mwa magawo atatu a muyezo wa hini kuti aziwawaza mu ufa wosalala.+ Lamulo lopereka nsembe yambewu kwa Yehova nthawi zonse lidzakhalapo mpaka kalekale.15 M’mawa uliwonse, iwo azipereka kwa ansembe mwana wa nkhosa wamphongo, nsembe yambewu ndi mafuta, kuti zikhale nsembe yopsereza yathunthu ya nthawi zonse.’16 “Yehova, Ambuye Wamkulu Koposa, wanena kuti, ‘Mtsogoleri wa anthu akapereka mphatso kwa mwana wake aliyense wamwamuna monga cholowa chake, mphatsoyo idzakhala chuma cha mwanayo. Chimenecho ndi chuma cha anawo ndipo chidzakhala cholowa chawo.17 Koma akapereka cholowa kwa mmodzi wa antchito ake ngati mphatso kuchokera pa cholowa chake, cholowacho chidzakhala cha wantchitoyo mpaka chaka cha ufulu,+ kenako chidzabwezedwa kwa mtsogoleriyo. Koma cholowa choperekedwa kwa ana ake chidzakhala chawo mpaka kalekale.18 Mtsogoleri wa anthu asamatenge cholowa chilichonse cha anthu ndi kuwakakamiza kuchoka m’malo awo.+ Ana ake aamuna aziwapatsa cholowa kuchokera pamalo amene ali nawo, kuti anthu anga asamwazikane ndi kuchoka m’malo awo.’”+19 Kenako munthu uja ananditenga n’kundilowetsa pakhomo+ limene linali pafupi ndi chipata chopita kuzipinda zodyeramo zopatulika. Zipindazi zinali za ansembe ndipo zinayang’ana kumpoto.+ M’mbali mwa zipindazo, kumbali ya kumadzulo ndinaonako malo.20 Ndiyeno munthu uja anandiuza kuti: “Amenewa ndi malo amene ansembe aziwiritsirapo nsembe ya kupalamula+ ndi nsembe yamachimo,+ komanso pamene aziphikirapo nsembe yambewu.+ Aziphikira pamenepa kuti asamatulutse chilichonse kupita nacho kubwalo lakunja ndi kuyeretsa anthu.”+21 Kenako ananditengera kubwalo lakunja ndi kundipititsa pansanamira zinayi za m’makona a bwalolo. Kumeneko ndinaona kuti pafupi ndi nsanamira yoyamba ya pakona panali bwalo, chimodzimodzinso pafupi ndi nsanamira inayo.22 M’makona onse anayi a bwalolo munali mabwalo ang’onoang’ono okwana mikono 40 m’litali ndi mikono 30 m’lifupi. Mabwalo onsewo anali ndi miyezo yofanana, ndipo anali ndi tinyumba tapakona.23 Panali kakhoma kamiyala kuzungulira mkati monse mwa tinyumba tonse tinayi tapakonato. M’munsi monse mwa kakhoma kameneko munali malo ophikirapo.+24 Kenako anandiuza kuti: “Izi ndi nyumba zowiritsiramo nyama. Kumeneku n’kumene atumiki a pa Nyumbayi amawiritsirako nsembe zimene anthu amapereka.”+


text:
mlingo, Spain kwa Chaka Chonse Holide
Ngati mukufuna kukaona Spain, kupeza nthawi yocheza masiku ochepa Tarifa, Spain. Mzinda uwu ambiri kummwera la Spain mwadzaza zokopa zachilengedwe zimene kudabwitsa inu. Izo & rsquo; S mzinda yaing'ono imene ili pafupi ndi Khwalala la Gibraltar kupanga mzinda ali yaitali gombe mzere wangwiro chilimwe holide. mlingo imangokhala kwambiri omasuka ndi wokongola malo holide Spain. Ikupereka zosiyanasiyana alendo kuchita. Tiyeni & rsquo; m onani malo abwino ndi zina mu mlingo.
Tiyenera Kodi Activities mu Tarifa Spain
1. Whale ukuyang'anira
Zochitika anamgumi amitundu yosiyanasiyana kuthengo nthawi zonse zinachitikira mesmerizing. Only mu Tarifa mukuonera kukopa izi mu chaka. zikutanthauza, izo doesn & rsquo; T kanthu pamene iwe ufika Tarifa, inu & rsquo; II sapeza mpata kuona mitundu yosiyanasiyana ya zinsomba kapena anamgumiwa kapena awiri. Muli ndi kulipira osachepera $35 kuona kukopa.
2. Kusambira ndi ulesi mu Playa Los mikondo ing'onoing'ono
A tsiku m'chilimwe Tarifa, Spain sanachitepo angwiro popanda ntsiku ya dzuwa mu Playa Los mikondo ing'onoing'ono. Izi ndi wotchuka gombe mu Tarifa kuti nthawi zonse alendo pa chilimwe. Izo & rsquo; m kumwamba sunbathers ndi osambira. Kuti & rsquo; S zimene zimapangitsa zimenezi gombe malo abwino kwa banja kusangalala masiku pamene akuyenda, kusambira ndi messing mmadzi. Limodzi mzere gombe achuluka chakudya makola kugulitsa zakudya zokoma m'deralo. M'nyengo yozizira, gombeli chotchuka kwambiri chifukwa surfers mphamba komanso. Ngati inu & rsquo; kukonzanso chidwi kuyesa mphamba kukasambira, kubwera kwa Tarifa pa dzinja.
3. Kufamba Baelo Claudia
Ngati m'mizinda yambiri Spain, Tarifa also hosts various old buildings including the Baelo Claudia which is located 14 km away outside the town. This is the ruin of Roman buildings. In here, you can enjoy various attractions from the old amphitheatre to local tuna processing. And do you know that this place was actually the place the Romans made their signature tuna sauce called Garum?
4. Hiking in Natural parks
Tarifa also has beautiful natural setting for hiking. Located between two famous natural parks in Spain, ndi Natural Park wa Khwalala Natural Park ndi Acorns, Tarifa ndi moonadi amayenda’ paradaiso. Njira yotchuka akuyamba ku Punta Paloma kudutsa m'manda kuphanga ndipo San Bartolome & rsquo; m miyala outcrop. Pano, mukhoza kudya wotchuka odyera akomweko lotchedwa El Tesoro.
5. Kukwera akavalo
Kuwonjezera kukhala malo abwino kwa kukwera, Tarifa ndi abwino kavalo kukwera. Inu mukhoza kukhala omasuka kavalo atakwera pa mzere gombe, ndi njira yangwiro kwa nthawi tsiku, Chabwino?
6. Party
Kukhala holide Tarifa si angwiro popanda kusangalala Tarifa. mzinda uwu nayo lalikulu pachaka chipani chikondwerero September. Iwo umachitika mlungu wautali ndiponso ndi zokopa zosiyanasiyana. Pa chikondwerero, m'misewu mwadzaza kununkhiza, mtundu ndi phokoso la zofukiza zodzinunkhiritsa. Izo & rsquo; S ndithu zinachitikira inu musaphonye.
7. Yendani pa makoma Nyumbayi
Otsiriza ayenera kuti mukufunika kugwira ntchito Tarifa akuyenda Nyumbayi makoma. ankatchedwa Guzman eli Bueno, Nyumbayi ili amadziwika kuti ndi yabwino anasunga Caliphal Nyumbayi. Iwo anamumanga 960 mu ulamuliro Muslim. Nyumbayi ili kale ndi aliyense inchi ya m'linga akuuza nkhani yonse. Poyenda izi Nyumbayi makoma, inu adzatengedwa mu ulendo wa mbiri.


text:
MUTU 67
“Palibe Munthu Amene Analankhulapo Ngati Iyeyo”
AFARISI ANATUMA ALONDA KUTI AKAGWIRE YESU
NIKODEMO ANALANKHULA MOIKIRA KUMBUYO YESU
Yesu anali akadali ku Yerusalemu ku Chikondwerero cha Misasa (kapena kuti Chikondwerero cha Zokolola). Iye anasangalala kwambiri kuona anthu ambiri atayamba kumukhulupirira. Koma zimenezi sizinasangalatse atsogoleri achipembedzo moti anatumiza alonda, omwe anali ngati apolisi otumidwa ndi chipembedzo, kuti akamugwire. (Yohane 7:31, 32) Yesu sanayese n’komwe kuthawa kuti akabisale.
Iye anapitirizabe kuphunzitsa poyera ku Yerusalemuko ndipo ankanena kuti: “Ndikhala nanube kanthawi pang’ono ndisanapite kwa iye amene anandituma. Mudzandifunafuna, koma simudzandipeza, ndipo kumene ndidzapiteko inu simudzatha kukafikako.” (Yohane 7:33, 34) Ayudawo sankamvetsa zimene Yesu ankatanthauza ndipo anayamba kufunsana kuti: “Ameneyu akufuna kupita kuti, kumene ife sitingathe kukam’peza? Kapena akufuna kupita kwa Ayuda omwazikana mwa Agiriki ndi kukaphunzitsa Agirikiwo? Kodi akutanthauza chiyani ponena kuti, ‘Mudzandifunafuna, koma simudzandipeza, ndipo kumene ine ndidzapite inu simudzatha kukafikako’?” (Yohane 7:35, 36) Yesu ankanena za imfa yake komanso kuti akadzaukitsidwa adzapita kumwamba, komwe adani akewo sakanatha kumutsatira.
Tsiku la 7 la chikondwerero chija linafika. Pa nthawi yonse ya chikondwererochi, m’mawa uliwonse wansembe ankathira madzi paguwa la nsembe ndipo madziwo ankayenderera pansi pamene panali guwa la nsembelo. Madziwa ankawatunga padziwe la Siloamu. Zimene Yesu ananena ziyenera kuti zinakumbutsa anthu amene ankamvetserawo zimene wansembe ankachita m’mawa uliwonse chifukwa ananena kuti: “Ngati wina akumva ludzu, abwere kwa ine adzamwe madzi. Wokhulupirira mwa ine, ‘Mkati mwake mwenimwenimo mudzatuluka mitsinje ya madzi amoyo,’ monga mmene Malemba amanenera.”—Yohane 7:37, 38.
Ponena mawu amenewa Yesu ankatanthauza zimene zidzachitike ophunzira ake akadzadzozedwa ndi mzimu woyera posonyeza kuti akakhala ndi moyo kumwamba. Anthu opita kumwambawa anayamba kudzozedwa Yesu ataphedwa n’kuukitsidwa. Patatha chaka chimodzi Yesu atanena mawu amenewa madzi amoyo anayamba kuyenda. Zimenezi zinayamba kuchitika pa tsiku la Pentekosite pamene ophunzira a Yesu amene anadzozedwa ndi mzimu woyera anayamba kuphunzitsa anthu choonadi.
Anthu ena atamva zimene Yesu ankaphunzitsa ananena kuti: “Ameneyu ndi Mneneri ndithu.” Iwo ankanena za mneneri wamkulu kuposa Mose amene ankamuyembekezera kuti adzabwera. Ena ananena kuti: “Khristu uja ndi ameneyu.” Koma ena anati: “Iyayi, kodi Khristu angachokere mu Galileya? Kodi Malemba sanena kuti Khristu adzatuluka mwa ana a Davide, komanso mu Betelehemu mudzi umene Davide anali kukhala?”—Yohane 7:40-42.
Choncho anthuwo anali ndi maganizo osiyanasiyana. Ngakhale kuti ena ankafuna kumugwira Yesu, palibe amene anakwanitsa kuchita zimenezo. Alonda aja atabwerera kwa atsogoleri achipembedzo ali chimanjamanja, ansembe aakulu komanso Afarisi anawafunsa kuti: “N’chifukwa chiyani simunabwere naye?” Alondawo anayankha kuti: “Palibe munthu amene analankhulapo ngati iyeyu n’kale lonse.” Atsogoleri achipembedzowo anakwiya kwambiri moti anayamba kulankhula monyoza kuti: “Kodi inunso mwasocheretsedwa? Palibe ndi mmodzi yemwe mwa olamulira kapena Afarisi amene wakhulupirira mwa iye, alipo ngati? Koma khamu lonseli la anthu osadziwa Chilamulo ndi lotembereredwa.”—Yohane 7:45-49.
Atangonena zimenezi Nikodemo, yemwe anali Mfarisi komanso yemwe anali mmodzi wa oweruza m’khoti la Sanihedirini analimba mtima n’kuyamba kulankhula moikira kumbuyo Yesu. Zaka ziwiri ndi hafu izi zisanachitike, Nikodemo anapita kwa Yesu usiku ndipo kuchokera nthawi imeneyo anayamba kukhulupirira Yesu. Nikodemo anayamba kulankhula kuti: “Chilamulo chathu sichiweruza munthu asanafotokoze maganizo ake choyamba ndi kudziwa zochita zake, chimatero ngati?” Podziikira kumbuyo anthuwo anayankha Nikodemo kuti: “Kodi iwenso ndiwe wochokera ku Galileya eti? Fufuza ndipo sudzapeza pamene pamati m’Galileya mudzatuluka mneneri.”—Yohane 7:51, 52.
Malemba sananene bwinobwino kuti mneneri adzachokera ku Galileya. Komabe Mawu a Mulungu anafotokoza kuti adzachokera kumeneko chifukwa analosera kuti “kuwala kwakukulu” kudzaonekera “ku Galileya kumene kunali kukhala anthu a mitundu ina.” (Yesaya 9:1, 2; Mateyu 4:13-17) Komanso mogwirizana ndi zimene Malemba ananena, Yesu anabadwira ku Betelehemu m’banja la Davide. Afarisiwo ankadziwa zimenezo. Komabe anali ndi mlandu wofalitsa zinthu zolakwika n’cholinga choti anthu asamudziwe bwino Yesu.
Onaninso
Yesu Anaulula “Nzeru ya kwa Mulungu”
Kodi Yesu ankaphunzitsa bwanji kuti asilikali omwe anatumidwa kukamugwira abwereko chimanjamanja?


text:
Kodi Mumathetsa Nkhani Mwachikondi Mukasemphana Maganizo?
“Sungani mtendere pakati panu.”—MALIKO 9:50.
NYIMBO: 39, 77
1, 2. (a) Kodi buku la Genesis limafotokoza za anthu ati amene anasemphana maganizo? (b) N’chifukwa chiyani nkhanizi zinalembedwa m’Baibulo?
BAIBULO limafotokoza za anthu ena amene anasemphana maganizo. Mwachitsanzo, machaputala oyambirira a buku la Genesis amanena za Kaini ndi Abele. (Gen. 4:3-8) Nayenso Lameki anapha munthu amene anamumenya. (Gen. 4:23) Komanso abusa a Abulahamu (Abulamu) ndi a Loti anakangana. (Gen. 13:5-7) Hagara ankanyoza Sara (Sarai) ndipo Sarayo anakwiyira Abulahamu. (Gen. 16:3-6) Baibulo linaneneratunso kuti dzanja la Isimaeli lidzalimbana ndi aliyense ndipo dzanja la aliyense lidzalimbana ndi la Isimaeli.—Gen. 16:12.
2 N’chifukwa chiyani nkhani zimenezi zinalembedwa m’Baibulo? Chifukwa china n’chakuti nkhani zoterezi zimatithandiza kumvetsa ubwino woyesetsa kukhala mwamtendere ndi ena. Timapindula kwambiri tikamaphunzira m’Baibulo za anthu amene analimbana ndi mavuto enaake. Timaona zimene anachita komanso mmene zingatithandizire tikakumana ndi mavuto ofanana ndi amene anakumana nawo. Mwachidule tingati timadziwa zoyenera kuchita ndi zoyenera kupewa tikasemphana maganizo.—Aroma 15:4.
3. Kodi tikambirana chiyani m’nkhaniyi?
3 M’nkhaniyi tikambirana ubwino wothetsa kusamvana komanso mmene tingachitire zimenezo. Tikambirananso mfundo za m’Malemba zimene zingatithandize kuthetsa kusamvana n’cholinga choti tikhale pa mtendere ndi anzathu komanso ndi Yehova Mulungu.
N’CHIFUKWA CHIYANI TIYENERA KUTHETSA KUSAMVANA?
4. Kodi anthu ambiri ali ndi maganizo ati ndipo zotsatira zake n’zotani?
4 Satana ndi amene amachititsa kuti anthu azisemphana maganizo. M’munda wa Edeni, iye anayambitsa maganizo oti munthu aliyense ayenera kumasankha yekha zochita, kaya zabwino kapena zoipa popanda kutsogoleredwa ndi Mulungu. (Genesis 3:1-5) Maganizo amenewa abweretsa mavuto ambiri. Dziko lapansi ladzaza ndi anthu onyada, odzikuza komanso okonda mpikisano. Anthu oterewa akutsogoleredwa ndi Satana yemwe amafuna kuti tizichita zinthu mosaganizira anthu ena. Zimenezi zimachititsa kuti anthu azidana komanso azikangana. Tizikumbukira zimene Baibulo limanena kuti: “Munthu wokonda kukwiya amayambitsa mkangano, ndipo aliyense wokonda kupsa mtima amakhala ndi machimo ambiri.”—Miy. 29:22.
5. Kodi Yesu anapereka malangizo otani othandiza kupewa mikangano?
5 Koma Yesu anaphunzitsa kuti tiziyesetsa kukhala mwamtendere zivute zitani. Pa ulaliki wapaphiri, iye anapereka malangizo abwino kwambiri othandiza kuti tizipewa kukangana. Mwachitsanzo, anauza ophunzira ake kuti ayenera kukhala ofatsa komanso okonda mtendere. Anawauzanso kuti azipewa kupsa mtima, azithetsa mwamsanga kusamvana komanso azikonda adani awo.—Mat. 5:5, 9, 22, 25, 44.
6, 7. (a) N’chifukwa chiyani tiyenera kuthetsa mwamsanga kusamvana? (b) Kodi tiyenera kudzifunsa mafunso ati?
6 Ngati sitingakhale mwamtendere ndi anthu ena, zinthu zimene timachita potumikira Yehova monga kupemphera, kusonkhana ndi kulalikira zimakhala zopanda phindu. (Maliko 11:25) Sitingathe kukhala pa ubwenzi ndi Yehova ngati sitikhululukira anzathu.—Werengani Luka 11:4; Aefeso 4:32.
7 Mkhristu aliyense ayenera kudzifufuza kuti aone ngati amakhululukadi komanso kukhala mwamtendere ndi ena. Kodi ena akakulakwirani mumawakhululukira ndi mtima wonse? Nanga mumayambanso kucheza nawo ngati kale? Yehova amafuna kuti atumiki ake azikhululukira ena. Ngati mukuona kuti pali zimene muyenera kusintha, pemphani Yehova kuti akuthandizeni ndipo iye adzayankha pemphero lanulo.—1 Yoh. 5:14, 15.
KODI NDI NKHANI YOTI MUNGATHE KUNGOINYALANYAZA?
8, 9. Kodi tiyenera kuchita chiyani munthu wina akatilakwira?
8 Popeza tonsefe si angwiro, nthawi zina munthu wina angachite kapena kulankhula zinthu zimene zingatikhumudwitse ndipo izi n’zosapeweka. (Mlal. 7:20; Mat. 18:7) Ndiye kodi mungatani zoterezi zikachitika? Taganizirani chitsanzo ichi: Pamene abale ndi alongo ena anali pakaphwando, mlongo wina anapereka moni kwa abale ena awiri. Kenako m’bale winayo anauza mnzakeyo kuti sanasangalale ndi zimene mlongo uja anachita popereka moniyo. Komabe mnzakeyo anam’kumbutsa zoti mlongoyo wakhala akutumikira Yehova mokhulupirika kwa zaka 40 ndipo ayenera kuti analibe cholinga chomukhumudwitsa. Atakambirana kwakanthawi, m’baleyu anavomereza kuti mnzakeyo akunenadi zoona. Choncho anaona kuti ndi bwino angoinyalanyaza nkhaniyo.
9 Kodi tikuphunzira chiyani pa chitsanzo chimenechi? Anthu ena akachita kapena kulankhula zotikhumudwitsa, tingasankhe kungozinyalanyaza. Munthu wachikondi amakhululuka anthu ena akamulakwira. (Werengani Miyambo 10:12; 1 Petulo 4:8.) Yehova amaona kuti munthu amene ‘amanyalanyaza cholakwa’ ndi “wokongola.” (Miy. 19:11; Mlal. 7:9) Choncho munthu akakulakwirani muzidzifunsa kuti, ‘Kodi n’zotheka kungoinyalanyaza nkhaniyi, kapena pakufunika kuti tikambirane?’
10. (a)Kodi mlongo wina anatani anthu ena atamunenera zoipa? (b) Kodi ndi mfundo iti ya m’Malemba imene inamuthandiza?
10 Koma zimakhala zovuta ngati ena alankhula zotinyoza. Chitsanzo pa nkhaniyi ndi zimene zinachitikira mpainiya wina amene tangomutchula kuti Lucy. Abale ndi alongo ena ankanena zoipa zokhudza utumiki wake komanso zimene amachita. Lucy anakhumudwa kwambiri ndi zimenezi ndipo anapempha malangizo kwa abale olimba mwauzimu. Iye anati: “Malangizo a m’Malemba amene anandipatsa anandithandiza kuti ndisadane ndi anthuwo komanso ndizindikire kuti kukondweretsa Yehova ndiye kofunika.” Lemba limene linamuthandiza kwambiri Lucy ndi la Mateyu 6:1-4. (Werengani.) Lembali linamulimbikitsa kuti aziyesetsa kukondweretsa Yehova. Lucy anati: “Anthu akamanena zoipa zokhudza utumiki wanga, ine ndimakhalabe wosangalala chifukwa ndikudziwa kuti ndikuyesetsa kusangalatsa Yehova.” Pamapeto pake, Lucy anaganiza kuti angoinyalanyaza nkhaniyo.
MUNGATANI NGATI NKHANIYO NDI YAIKULU?
11, 12. (a)Kodi tiyenera kuchita chiyani tikazindikira kuti m’bale wathu ‘ali nafe chifukwa?’ (b) Kodi tikuphunzira chiyani pa zimene Abulahamu anachita? (Onani chithunzi patsamba 3.)
11 Baibulo limanena kuti: “Tonsefe timapunthwa nthawi zambiri.” (Yak. 3:2) Tiyerekeze kuti mwazindikira kuti m’bale wina wakhumudwa chifukwa cha zimene munalankhula kapena kuchita. Kodi mungatani? Yesu anati: “Ngati wabweretsa mphatso yako paguwa lansembe, ndipo uli pomwepo wakumbukira kuti m’bale wako ali nawe chifukwa, siya mphatso yako patsogolo pa guwa lansembe pomwepo. Pita ukayanjane ndi m’bale wako choyamba, ndipo ukabwerako, pereka mphatso yako.” (Mat. 5:23, 24) Malinga ndi zimene Yesu ananenazi, chofunika n’kukambirana ndi munthuyo. Koma kodi cholinga pokambiranapo chizikhala chiyani? Cholinga si kumuchititsa munthuyo kuona kuti nayenso analakwitsa koma kuvomereza zimene mwalakwitsa n’kukhazikitsa mtendere. Chifukwatu chofunika kwambiri n’kukhala pa mtendere ndi Akhristu anzathu.
12 Nkhani ya Abulahamu ndi Loti imene taitchula poyamba ija ingatithandize kuti tizipewa mikangano. Anthu awiriwa anali ndi ziweto ndipo abusa awo ankakanganira malo odyetsera ziwetozo. Pofuna kupewa mkangano, Abulahamu anauza Loti kuti ayambe kusankha malo amene angakonde kukhala ndi banja lake. (Gen. 13:1, 2, 5-9) Apatu Abulahamu anapereka chitsanzo chabwino kwambiri. Iye sanaganizire zofuna zake koma ankangofuna kukhazikitsa mtendere. Kodi iye anavutika chifukwa chopereka mwayi kwa Loti woti asankhe malowo? Ayi ndithu. Izi zitangochitika, Yehova analonjeza Abulahamu kuti adzamudalitsa kwambiri. (Gen. 13:14-17) Yehova sangalole kuti mtumiki wake avutike kwambiri chifukwa choti watsatira mfundo za m’Malemba pothetsa kusamvana. [1]
13. Kodi woyang’anira wina anatani atalankhulidwa mawu achipongwe, nanga ifeyo tikuphunzirapo chiyani?
13 Tiyeni tikambiranenso chitsanzo china cha m’nthawi yathu ino. M’bale wina atangoyamba kuyang’anira ntchito zosiyanasiyana zapamsonkhano wachigawo, anapempha m’bale wina ngati angadzipereke kugwira ntchito inayake. Koma m’baleyo anamuyankha mwachipongwe n’kudula foni. Anachita izi chifukwa choti anakwiya ndi zimene woyang’anira msonkhano woyamba anachita. Woyang’anira watsopanoyu sanakwiye naye koma sanangoisiyanso nkhaniyo. Patapita ola limodzi anaimbanso foni n’kumuuza m’baleyo kuti sanakumanepo naye ndipo anamupempha kuti akumane n’kukambirana nkhaniyo. Patangodutsa mlungu umodzi anthuwa anakumana pa Nyumba ya Ufumu. Iwo anayamba ndi pemphero kenako anakambirana kwa ola lathunthu. M’baleyo anafotokoza zonse zimene zinachitika m’mbuyomo. Woyang’anira watsopanoyo anamvetsera mwachifundo ndipo anakambirana ndi m’baleyo mfundo za m’Malemba. Kenako awiriwa anasiyana, aliyense ali wosangalala. M’baleyo anavomera kutumikira pamsonkhanowo ndipo anathokoza kwambiri woyang’anirayo chifukwa chochita zinthu modekha komanso mokoma mtima.
KODI N’ZOYENERA KUUZA AKULU?
14, 15. (a) Kodi ndi zochitika ziti pamene tingatsatire malangizo a pa Mateyu 18:15-17? (b) Kodi Yesu anatchula zinthu zitatu ziti zimene tiyenera kuchita, nanga cholinga chathu chiyenera kukhala chiyani?
14 Nthawi zambiri nkhani zimene Akhristu amasemphana maganizo zimakhala zoti angazithetse paokha. Koma Yesu ananenanso kuti nkhani zina n’zofunika kuuza mpingo. (Werengani Mateyu 18:15-17.) Komano kodi chingachitike n’chiyani ngati munthu wolakwayo sakuvomereza kuti walakwa pamaso pa m’bale wakeyo, mboni za nkhaniyo komanso mpingo? Malinga ndi lembali, munthuyo ayenera kuonedwa ngati “wochokera mu mtundu wina komanso ngati wokhometsa msonkho.” Masiku ano tinganene kuti munthuyo ayenera kuchotsedwa mumpingo. Nkhani yotereyi iyenera kukhala yaikulu osati kungosemphana maganizo ndi munthu wina. Mwina ingakhale yokhudza chinyengo kapena miseche imene inaipitsa mbiri ya munthu wina. Koma ngati nkhaniyo ili yokhudza machimo aakulu monga chigololo, kugonana pakati pa amuna kapena akazi okhaokha, mpatuko komanso kulambira mafano tiyenera kudziwitsa akulu.
15 Cholinga cha malangizo a Yesuwa ndi kuthandiza mwachikondi munthu wolakwayo. (Mat. 18:12-14) Choyamba, muyenera kuyesetsa kuthetsa nkhaniyo pa awiri. Nthawi zina pangafunike kukambirana nkhaniyo kangapo. Ngati zimenezi zalephereka, mungaitane mboni kapena anthu ena amene angathandize kuona ngati munthuyo analakwadi. Munthuyo akavomereza kulakwa kwake, ndiye kuti ‘mwabweza m’bale wanuyo.’ Muyenera kupititsa nkhaniyo kwa akulu pokhapokha ngati mwayesetsa kuchita zonsezi koma sizinathandize.
16. N’chifukwa chiyani tinganene kuti kutsatira malangizo a Yesu pothetsa kusamvana n’kothandiza komanso kumasonyeza chikondi?
16 Si nthawi zambiri pamene nkhani zoterezi zimafika poti munthu n’kuchotsedwa. Nkhani zambiri zimatha anthu atangokambirana pa awiri kapena ndi mboni zina. Nthawi zambiri munthu amazindikira kulakwa kwake n’kusintha. Zikatere wolakwiridwayo amaona kuti palibenso chifukwa choikokera nkhaniyo choncho amangokhululuka. Malinga ndi zimene Yesu ananena, si bwino kufulumira kuuza akulu nkhani yoti simunakambirane. Akulu ayenera kuuzidwa pokhapokha ngati mwatsatira kale mfundo ziwiri zija komanso ngati pali umboni wosonyeza kuti nkhaniyo inachitikadi.
17. Tikamayesetsa kukhala mwamtendere ndi Akhristu anzathu, kodi zotsatira zake zimakhala zotani?
17 N’zodziwikiratu kuti kusemphana maganizo sikungalephere popeza anthufe si angwiro. M’pake kuti Yakobo analemba kuti: “Ngati wina sapunthwa pa mawu, ameneyo ndi munthu wangwiro, ndipo akhoza kulamuliranso thupi lake lonse.” (Yak. 3:2) Pakakhala kusamvana tiyenera ‘kufunafuna mtendere ndi kuusunga.’ (Sal. 34:14) Izi zingathandize kuti tizikhala bwino ndi Akhristu anzathu komanso kuti mumpingo mukhale mgwirizano. (Sal. 133:1-3) Koma chofunika kwambiri n’chakuti tidzakhala pa ubwenzi wolimba ndi Yehova, yemwe ndi “Mulungu amene amapatsa mtendere.” (Aroma 15:33) Zonsezi zimatheka ngati timayesetsa kuthetsa nkhani mwachikondi.
^ [1] (ndime 12) Anthu ena amene anathetsa kusamvana mwamtendere ndi awa: Yakobo ndi Esau (Gen. 27:41-45; 33:1-11); Yosefe ndi abale ake (Gen. 45:1-15); ndiponso Gidiyoni ndi anthu a ku Efuraimu. (Ower. 8:1-3) Komanso mwina mukudziwa zitsanzo zina za m’Baibulo za nkhani ngati zimenezi.


text:
Yehova Amatsogolera Anthu Ake
“Yehova azidzakutsogolerani nthawi zonse.”—YES. 58:11.
NYIMBO: 152, 22
1, 2. (a) Kodi a Mboni za Yehova amasiyana bwanji ndi zipembedzo zina? (b) Kodi tikambirana chiyani m’nkhaniyi komanso yotsatira?
ANTHU ambiri amakonda kutifunsa kuti: “Kodi mtsogoleri wanu ndi ndani?” Zimenezi n’zosadabwitsa chifukwa choti m’zipembedzo zambiri mumakhala munthu mmodzi amene amatsogolera. Koma ife timasangalala kuuza anthu kuti Mtsogoleri wathu ndi wangwiro osati munthu wochimwa. Ife timatsatira Khristu ndipo Khristuyo amatsatira Atate wake Yehova.—Mat. 23:10.
2 Ngakhale zili choncho, pali kagulu ka anthu kotchedwa “kapolo wokhulupirika ndi wanzeru” kamene kamatsogolera anthu a Mulungu masiku ano. (Mat. 24:45) Ndiye kodi timadziwa bwanji kuti Yehova akutitsogolera pogwiritsa ntchito Mwana wake yemwe sitingamuone? M’nkhaniyi komanso yotsatira, tikambirana mmene Yehova wakhala akugwiritsira ntchito anthu ena potsogolera anthu ake. Tionanso maumboni atatu otsimikizira kuti Yehova ndi amene akutsogolera anthu ake ndipo wakhala akugwiritsa ntchito anthu ena.—Yes. 58:11.
ANKATHANDIZIDWA NDI MZIMU WOYERA
3. N’chiyani chinathandiza Mose kuti azitsogolera Aisiraeli?
3 Mzimu woyera unkathandiza anthu amene Mulungu ankawagwiritsa ntchito. Taganizirani za Mose amene Mulungu anamusankha kuti atsogolere Aisiraeli. Kodi n’chiyani chinamuthandiza kuti akwanitse kugwira ntchito yovutayi? Yehova “anaika mzimu wake woyera mwa iye.” (Werengani Yesaya 63:11-14.) Yehova ankatsogolera anthu ake pogwiritsa ntchito Mose ndipo ankamuthandiza ndi mzimu wake woyera.
4. Kodi n’chiyani chikanathandiza Aisiraeli kudziwa kuti Mose anali ndi mzimu wa Mulungu? (Onani chithunzi patsamba 18.)
4 Popeza mzimu woyera suoneka, kodi Aisiraeli akanadziwa bwanji kuti Mose ankatsogoleredwa ndi mzimu? Mzimu woyera unamuthandiza kuti achite zodabwitsa komanso kuti auze Farao za dzina la Yehova. (Eks. 7:1-3) Unamuthandizanso kukhala ndi makhalidwe abwino monga chikondi, kufatsa komanso kuleza mtima. Makhalidwewa ndi amene anamuthandiza kuti azitsogolera bwino Aisiraeli. Izitu n’zosiyana kwambiri ndi mmene atsogoleri ena analili chifukwa anali ankhanza komanso odzikonda. (Eks. 5:2, 6-9) Panali umboni wokwanira woti Yehova anasankha Mose kuti azitsogolera anthu ake.
5. Fotokozani mmene Yehova anathandizira Aisiraeli ena amene ankatsogolera anthu ake.
5 Patapita nthawi, mzimu woyera unathandizanso anthu ena amene Mulungu anawasankha kuti azitsogolera anthu ake. Mwachitsanzo, “Yoswa mwana wa Nuni anali wodzazidwa ndi mzimu wa nzeru.” (Deut. 34:9) “Gidiyoni anagwidwa ndi mzimu wa Yehova.” (Ower. 6:34) Ndiponso “mzimu wa Yehova unayamba kugwira ntchito pa Davide.” (1 Sam. 16:13) Anthu onsewa ankadalira mzimu woyera ndipo unkawathandiza kuchita zinthu zimene sakanakwanitsa paokha. (Yos. 11:16, 17; Ower. 7:7, 22; 1 Sam. 17:37, 50) Ndipo Yehova ndi amene ankatamandidwa chifukwa cha zinthu zimene anthuwa ankachita.
6. Kodi n’chifukwa chiyani Mulungu ankafuna kuti anthu ake azilemekeza atsogoleri awo?
6 Aisiraeli ankafunika kumvera anthu amene ankawatsogolera chifukwa panali umboni wosonyeza kuti anthuwo akuthandizidwa ndi mzimu woyera. Nthawi ina anthu akudandala za Mose, Yehova anafunsa kuti: “Kodi anthu awa apitiriza kundinyoza kufikira liti?” (Num. 14:2, 11) Yehova anasankha Mose, Yoswa, Gidiyoni ndi Davide kuti azitsogolera anthu m’malo mwake. Aisiraeli akamamvera anthu amenewa ankakhala kuti akumvera Yehova.
ANKATHANDIZIDWA NDI ANGELO
7. Kodi angelo anathandiza bwanji Mose?
7 Angelo ankathandiza anthu amene Mulungu ankawagwiritsa ntchito. (Werengani Aheberi 1:7, 14.) Yehova anatuma angelo kuti akauze Mose zochita, akamupatse mphamvu komanso akamutsogolere. Mulungu anasankha Mose kuti akhale “wolamulira ndi mpulumutsi kudzera mwa mngelo amene anaonekera kwa iye pachitsamba chaminga.” (Mac. 7:35) Iye anaperekanso Chilamulo “kudzera mwa angelo” kuti Mose azichigwiritsa ntchito polangiza Aisiraeli. (Agal. 3:19) Ndipo Yehova anauza Mose kuti: “Tsopano atsogolere anthuwa kumalo amene ndakuuza. Taona! Mngelo wanga akhala patsogolo panu.” (Eks. 32:34) Baibulo silinena kuti Aisiraeli ankamuona mngeloyo. Koma zimene Mose ankachita powalangiza komanso kuwatsogolera zinkasonyezeratu kuti ali ndi mphamvu yapadera.
8. Kodi angelo anathandiza bwanji Yoswa ndi Hezekiya?
8 Mose atafa, “kalonga wa gulu lankhondo la Yehova” anathandiza Yoswa kuti atsogolere Aisiraeli pogonjetsa Akanani. (Yos. 5:13-15; 6:2, 21) Pa nthawi ya Mfumu Hezekiya, gulu la asilikali a Asuri linaopseza kuti liwononga Yerusalemu. Koma usiku umodzi wokha, “mngelo wa Yehova anapita kumsasa wa Asuri n’kukapha asilikali 185,000.”—2 Maf. 19:35.
9. N’chifukwa chiyani Aisiraeli ankayenera kumvera atsogoleri awo ngakhale kuti ankalakwitsa zina ndi zina?
9 Angelo ndi angwiro koma anthu amene ankathandizidwa ndi angelowo ankalakwitsa zinthu zina. Mwachitsanzo, pa nthawi ina Mose analephera kulemekeza Mulungu. (Num. 20:12) Nayenso Yoswa anaiwala kufunsa kaye Mulungu asanachite pangano ndi anthu a ku Gibeoni. (Yos. 9:14, 15) Ponena za Hezekiya, Baibulo limati pa nthawi ina “mtima wake unayamba kudzikuza.” (2 Mbiri 32:25, 26) Koma ngakhale kuti anthuwa ankalakwitsa zina ndi zina, Aisiraeli ankayenerabe kuwamvera. Tikutero chifukwa choti Yehova ankatuma angelo kuti aziwathandiza. Choncho mwachidule tingati Yehovayo ndi amene ankatsogolera anthu ake.
ANKATSOGOLEREDWA NDI MAWU A MULUNGU
10. N’chiyani chikusonyeza kuti nayenso Mose ankatsatira malamulo a Mulungu?
10 Anthu amene Mulungu ankawagwiritsa ntchito ankatsogoleredwa ndi Mawu ake. Baibulo limatchula Chilamulo chimene Mulungu anapereka kwa Aisiraeli kuti ndi ‘Chilamulo cha Mose.’ (1 Maf. 2:3) Ngakhale zili choncho, Malemba amasonyeza kuti Yehova ndi amene anapereka malamulowo ndipo Mose nayenso ankafunika kutsatira Chilamulo. (2 Mbiri 34:14) Komanso Yehova atamupatsa malangizo okhudza mmene angapangire chihema, “Mose anachita zonse monga mmene Yehova anamulamulira. Anachitadi momwemo.”—Eks. 40:1-16.
11, 12. (a) Kodi Yoswa komanso mafumu amene ankalamulira anthu a Mulungu anafunika kuchita chiyani? (b) Kodi Mawu a Mulungu anathandiza bwanji anthu amene ankatsogolera Aisiraeli?
11 Yoswa atangoyamba kulamulira anali ndi buku la Mawu a Mulungu. Iye anauzidwa kuti: “Uziliwerenga ndi kusinkhasinkha usana ndi usiku, kuti uonetsetse kuti ukutsatira zonse zolembedwamo.” (Yos. 1:8) Mafumu onse amene ankalamulira anthu a Mulungu ankafunikanso kuchita chimodzimodzi. Iwo ankafunika kukopera Chilamulo, kuchiwerenga tsiku lililonse komanso ‘kusunga mawu onse a chilamulocho, kutinso azitsatira malangizo ake.’—Werengani Deuteronomo 17:18-20.
12 Kodi Mawu a Mulungu anathandiza bwanji anthu amene ankatsogolera Aisiraeli? Tiyeni tione chitsanzo cha Mfumu Yosiya. Buku la Chilamulo litapezeka, mlembi wake anayamba kumuwerengera. * Ndiye kodi iye anatani? “Mfumuyo itangomva mawu a m’buku la chilamulolo, nthawi yomweyo inang’amba zovala zake.” Kuwonjezera pamenepa, Yosiya anayamba chintchito chothetsa kulambira mafano komanso anakonza zoti achite chikondwerero chachikulu cha Pasika. (2 Maf. 22:11; 23:1-23) Popeza kuti Yosiya ndi atsogoleri ena okhulupirika ankatsogoleredwa ndi Mawu a Mulungu, anali ofunitsitsa kusintha malangizo amene ankapatsa anthu a Mulungu. Kusintha kumeneku kunathandiza kuti Aisiraeli azichita zinthu zimene Mulungu amafuna.
13. Kodi anthu amene ankatsogolera Aisiraeli ankasiyana bwanji ndi mafumu a mitundu ina?
13 Anthu okhulupirika amene ankatsogolera Aisiraeli anali osiyana ndi mafumu a mitundu ina. Tikutero chifukwa chakuti mafumu enawo ankayendera nzeru za anthu ndipo sankaona patali. Mu ulamuliro wa Akanani anthu ankachita zinthu zoipa monga kugonana pachibale, kugonana amuna kapena akazi okhaokha, kugonana ndi nyama, kupereka ana nsembe komanso kulambira kwambiri mafano. (Lev. 18:6, 21-25) Nawonso atsogoleri a ku Babulo ndi ku Iguputo sankatsatira malangizo aukhondo amene Mulungu anapatsa Aisiraeli. (Num. 19:13) Koma anthu amene ankatsogolera Aisiraeli ankalimbikitsa ukhondo, makhalidwe abwino ndiponso kulambira Yehova yekha. N’zoonekeratu kuti Yehova ndi amene ankawatsogolera.
14. N’chifukwa chiyani Yehova ankalanga mafumu ena amene ankatsogolera anthu ake?
14 Si mafumu onse a anthu a Mulungu amene ankatsatira malangizo a Mulunguyo. Ndipo mafumu amene sankamvera Yehova ankakana kutsogoleredwa ndi mzimu woyera, angelo komanso Mawu a Mulungu. Zikatero, Yehova ankawalanga kapena kuwachotsa pa udindo. (1 Sam. 13:13, 14) Pa nthawi yake, Yehova anasankha mtsogoleri wabwino kuposa wina aliyense.
YEHOVA ANASANKHA MTSOGOLERI WABWINO KWAMBIRI
15. (a) Kodi aneneri anasonyeza bwanji kuti kunkabwera mtsogoleri wabwino kwambiri? (b) Kodi mtsogoleri amene analoseredwayu ndi ndani?
15 Kwa zaka zambiri, Yehova analosera kuti adzasankha mtsogoleri wabwino kwambiri wa anthu ake. Mwachitsanzo, Mose anauza Aisiraeli kuti: “Yehova Mulungu wanu adzakupatsani mneneri ngati ine, kuchokera pakati panu, kuchokera pakati pa abale anu, ndipo inu mudzamvere mneneri ameneyo.” (Deut. 18:15) Yesaya ananena kuti wosankhidwayo adzakhala “mtsogoleri ndi wolamulira.” (Yes. 55:4) Pomwe Danieli anauziridwa kulemba zoti kudzabwera “Mesiya Mtsogoleri.” (Dan. 9:25) Ndiyeno Yesu mwiniwake ananena kuti iyeyo ndi “Mtsogoleri” wa anthu a Mulungu. (Werengani Mateyu 23:10.) Ophunzira ake ankamutsatira ndi mtima wonse ndipo sankakayikira zoti ndi wosankhidwa ndi Mulungu. (Yoh. 6:68, 69) Kodi n’chiyani chinkawatsimikizira kuti Yehova wasankha Yesu Khristu kuti azitsogolera anthu ake?
16. N’chiyani chikusonyeza kuti Yesu ankathandizidwa ndi mzimu woyera?
16 Yesu ankathandizidwa ndi mzimu woyera. Pamene iye ankabatizidwa, Yohane anaona “kumwamba kukutseguka, ndiponso mzimu ukutsika ngati nkhunda kudzamutera.” Kenako “mzimuwo unamulimbikitsa kupita kuchipululu.” (Maliko 1:10-12) Mzimu woyera unkathandiza Yesu pa nthawi yonse imene anali padzikoli moti ankachita zodabwitsa komanso kulankhula ndi mphamvu zochokera kwa Mulungu. (Mac. 10:38) Mzimu woyera unathandizanso Yesu kukhala ndi makhalidwe abwino monga chikondi, chimwemwe ndiponso chikhulupiriro cholimba. (Yoh. 15:9; Aheb. 12:2) Palibe mtsogoleri ngakhale mmodzi amene ankachita zinthu ngati Yesu. N’zosachita kufunsa kuti Yesu anasankhidwadi ndi Yehova.
17. Kodi angelo anathandiza bwanji Yesu?
17 Yesu ankathandizidwa ndi angelo. Pasanapite nthawi yaitali kuchokera pamene Yesu anabatizidwa, “kunabwera angelo ndi kuyamba kum’tumikira.” (Mat. 4:11) Kutatsala maola ochepa kuti aphedwe, “mngelo wochokera kumwamba anaonekera kwa iye ndi kumulimbikitsa.” (Luka 22:43) Yesu ankadziwa kuti Yehova azimutumizira angelo pa nthawi yoyenera kuti amuthandize kukwaniritsa chifuniro cha Mulungu.—Mat. 26:53.
18, 19. N’chiyani chikusonyeza kuti Yesu ankatsatira Mawu a Mulungu pa moyo wake komanso pophunzitsa anthu?
18 Yesu ankatsogoleredwa ndi Mawu a Mulungu. Yesu atangoyamba utumiki wake, ankalola kuti Mawu a Mulungu azimutsogolera. (Mat. 4:4) Iye ankamvera Mawu a Mulungu mpaka kufika pololera kuphedwa pamtengo wozunzikirapo. Ngakhale mawu amene ananena atatsala pang’ono kufa anali ochokera m’maulosi onena za Mesiya. (Mat. 27:46; Luka 23:46) Koma atsogoleri achipembedzo a nthawi imeneyo ankanyalanyaza Mawu a Mulungu akaona kuti akusemphana ndi miyambo yawo. Ndiyeno Yesu anawafotokoza pogwiritsa ntchito mawu amene Yesaya ananena akuti: “Anthu awa amandilemekeza ndi milomo yokha, koma mtima wawo uli kutali ndi ine. Amandipembedza pachabe, chifukwa amaphunzitsa malamulo a anthu ngati ziphunzitso za Mulungu.” (Mat. 15:7-9) Kodi Yehova akanasankha anthu ngati amenewa kuti azitsogolera anthu ake?
19 Yesu ankatsatira Mawu a Mulungu pa moyo wake komanso pophunzitsa anthu. Ena akamamutsutsa, iye sankawayankha pogwiritsa ntchito nzeru zake kapena zinthu zambirimbiri zimene akudziwa. M’malomwake ankagwiritsa ntchito Malemba. (Mat. 22:33-40) Pophunzitsa anthu, sankawauza zinthu zogometsa zokhudza kumwamba kapena zimene zinachitika polenga zinthu. M’malomwake ‘ankatseguliratu maganizo awo kuti amvetse tanthauzo la Malemba.’ (Luka 24:32, 45) Yesu ankakonda Mawu a Mulungu ndipo ankafunitsitsa kuphunzitsa ena Mawuwo.
20. (a) Kodi Yesu anasonyeza bwanji kuti ankagonjera Mulungu? (b) Kodi kusiyana pakati pa Yesu ndi Herode kukusonyeza bwanji kuti Yehova anasankha bwino mtsogoleri?
20 Anthu ankadabwa ndi “mawu ogwira mtima” amene Yesu ankalankhula. Koma iye ankapereka ulemerero wonse kwa Yehova chifukwa ndi amene anamuphunzitsa. (Luka 4:22) Mwachitsanzo, munthu wina wachuma atamutchula kuti “Mphunzitsi Wabwino,” Yesu anayankha modzichepetsa kuti: “N’chifukwa chiyani ukunditchula kuti wabwino? Palibe wabwino, koma Mulungu yekha.” (Maliko 10:17, 18) Izi n’zosiyana kwambiri ndi zimene Herode Agiripa Woyamba anachita. Iye anakhala mfumu ya Yudeya patadutsa zaka 8 kuchokera pamene Yesu ananena mawuwa. Pa tsiku la msonkhano, Herode anavala “zovala zake zachifumu” n’kuyamba kulankhula. Anthu atamva mawu ake anayamba kufuula kuti: “Amenewa ndi mawu a mulungu, osati a munthu ayi!” Herode ayenera kuti anasangalala ndi mawu amenewa. Ndiye kodi chinachitika n’chiyani? “Nthawi yomweyo mngelo wa Yehova anamukantha, chifukwa sanapereke ulemerero kwa Mulungu. Ndipo anadyedwa ndi mphutsi n’kumwalira.” (Mac. 12:21-23) Kunena zoona, munthu wanzeru zake sangaganize kuti Herode anali mfumu yosankhidwa ndi Yehova. Koma nthawi zonse Yesu ankasonyeza kuti anasankhidwa ndi Mulungu ndipo ankatamanda Yehova chifukwa chakuti ndi Wolamulira Wamkulu wa anthu ake.
21. Kodi tidzakambirana chiyani m’nkhani yotsatira?
21 Ulamuliro wa Yesu si wa zaka zochepa ayi. Paja iye ataukitsidwa ananena kuti: “Ulamuliro wonse waperekedwa kwa ine kumwamba ndi padziko lapansi.” Kenako anati: “Dziwani kuti ine ndili pamodzi ndi inu masiku onse mpaka m’nyengo ya mapeto a nthawi ino.” (Mat. 28:18-20) Popeza Yesu ali kumwamba ndipo sitingamuone, kodi akutsogolera bwanji anthu a Mulungu padzikoli? Kodi Yehova anasankha ndani kuti azitsogolera anthu ake momvera Khristu? Nanga Akhristu angadziwe bwanji anthu amene Mulungu akuwagwiritsa ntchito kuti aziwatsogolera? M’nkhani yotsatira tidzapeza mayankho a mafunso amenewa.
^ ndime 12 Chilamulochi chiyenera kuti chinali chenicheni chimene Mose analemba.